qundao/data-zh-poetry huggingface dataset:
和張功父榿木巴欖花韻
作者：楊萬里
朝代：宋

南湖窠木已交加，種欖栽榿更北涯。
生眼錯呼爲夜合，新鶑知不是桃花。
綠陰四合藏雲屋，翠浪全機織素紗。
桂隠主人臞見骨，不餐酥酪却餐茶。
和張功父病中遣懷
作者：楊萬里
朝代：宋

人自窮通詩自詩，管渠人事與天時。
鶴長未便賢鳬短，梅早那須笑杏遲。
公子近來忺說病，老夫秋至不曾悲。
人生隨分堪行樂，何必蘭亭與習池。
和張功父聞子規
作者：楊萬里
朝代：宋

久雨今朝忽作晴，老人懷抱不勝清。
仲宣久作登樓賦，望帝更吟當殿聲。
春去春來渾是夢，花開花落若爲情。
歸心不用渠催喚，自有江鷗與狎盟。
和張功父送黄薔薇并酒之韻
作者：楊萬里
朝代：宋

海外薔薇水，中州未得方。
旋偷金掌露，淺染玉羅裳。
已換桃花骨，何須賈氏香。
更煩麴生輩，同訪墨池楊。
和張器先十絕·其一
作者：楊萬里
朝代：宋

舊聞我里子張子，七字端能出六奇。
窮巷有門無剝啄，怪來佳客肯差池。
和張器先十絕·其一〇
作者：楊萬里
朝代：宋

臺家搜遍北山萊，傾國如君不用媒。
次第幽人出空谷，鶴書即傍日邊來。
和張器先十絕·其七
作者：楊萬里
朝代：宋

漏黄官柳已垂牆，針水公畦未種秧。
多謝詩人來得得，踏開三徑雨中荒。
和張器先十絕·其三
作者：楊萬里
朝代：宋

誰云涸轍困波臣，合脫青鞋立縉紳。
寄與有司高著眼，後來文格待渠新。
和張器先十絕·其九
作者：楊萬里
朝代：宋

學成不必要心齋，眼到前脩脚自偕。
挽住春風還獨笑，更無一物可裝懷。
和張器先十絕·其二
作者：楊萬里
朝代：宋

向來一別十番秋，消息中間風馬牛。
只道故人霄漢去，不應林壑小淹留。
和張器先十絕·其五
作者：楊萬里
朝代：宋

散盡千金買盡書，短檠雨夜趁三餘。
相如自倚多文富，不問家無擔石儲。
和張器先十絕·其八
作者：楊萬里
朝代：宋

老夫端欲買江天，抹月批風嚥聖賢。
他日君來相問當，南溪溪北北山前。
和張器先十絕·其六
作者：楊萬里
朝代：宋

不隨俗子作蠅營，深入書林寄此生。
已與杜郎爭筆陣，更傳侯喜有詩聲。
和張器先十絕·其四
作者：楊萬里
朝代：宋

我自窮愁坐綴文，何堪見子可憐生。
兩窮政好同詩社，一戰猶須倩酒兵。
和張寺丞功父八絕句·其一
作者：楊萬里
朝代：宋

約齋太瘦古僊真，寄我詩篇字字新。
受業陳三能幾日，無端參換謫仙人。
和張寺丞功父八絕句·其七
作者：楊萬里
朝代：宋

湖邊花底舊論詩，再要尋盟今若爲。
道是鶑啼無點淚，教鶑聞此也垂洟。
和張寺丞功父八絕句·其三
作者：楊萬里
朝代：宋

與子相望天一方，有書無使倩誰將。
歸鴻欲下還飛去，不作書郵有底忙。
和張寺丞功父八絕句·其二
作者：楊萬里
朝代：宋

古來官職妬詩篇，二物雙違不肯全。
君被詩篇折官職，如何又寄一新編。
和張寺丞功父八絕句·其五
作者：楊萬里
朝代：宋

問訊南湖作麽生，日撞金玉奏英莖。
無人打殺浄飯子，放出渠頭七步行。
和張寺丞功父八絕句·其八
作者：楊萬里
朝代：宋

斷當湖山我與公，問公別後却誰同。
一生海內金石友，萬事人間牛馬風。
和張寺丞功父八絕句·其六
作者：楊萬里
朝代：宋

新歲南湖春又濃，海棠舊入我詩中。
別來若有相思字，寄與江西花信風。
和張寺丞功父八絕句·其四
作者：楊萬里
朝代：宋

金華不敢比東坡，此後東坡爾許多。
擾擾胸中百周孔，不愁柳柳笑人何。
和彭仲莊七言
作者：楊萬里
朝代：宋

向來年少今老翁，隨身不去只有窮。
請君與我共看鏡，豈復平生冰雪容。
秋霖暗天瘦日色，滿掇黄花當朝食。
何人裹飯問子桑，窮裏逢君自爲客。
空山凍吟只自奇，故人之外誰相知。
今年相從豈不好，安得到老長追隨。
喜君詩思未渠薄，秋後花鷹兔邊落。
慚我短才澀欲無，霜餘冰澗流還涸。
君游宣溪何日來，愁城封閉待君開。
定知此行脫寒谷，領取陽春一併回。
和彭仲莊對牡丹止酒二首·其一
作者：楊萬里
朝代：宋

病身無伴卧空山，石友相從慰眼寒。
呼酒撚花談舊事，牡丹匹似夢中看。
和彭仲莊對牡丹止酒二首·其二
作者：楊萬里
朝代：宋

老裏心情客裏懷，逢花不飲若爲開。
虛名身後真何用，更判生前酒一杯。
和徐盈贈詩二首·其一
作者：楊萬里
朝代：宋

不謁長安衆富兒，不隨舉子脫麻衣。
片雲出岫元無事，催我詩成翻手歸。
和徐盈贈詩二首·其二
作者：楊萬里
朝代：宋

無鬼玄談彫苦空，端能問字過楊雄。
韓琮不生王駕死，乞君明月與清風。
和徐衡仲惠詩
作者：楊萬里
朝代：宋

風騷壇上徑雄趨，不作俳辭笑矣乎。
紙落雲煙看醉旭，氣含蔬笋薄僧殊。
夜來霜月千家滿，雨後風埃半點無。
安得與君幽討去，一觴一詠惱西湖。
和御製瓊林宴賜進士余復等詩
作者：楊萬里
朝代：宋

聖主臨軒士褎然，曲江花底宴群賢。
九天日月開清照，四海豪英看廣延。
祗合致君上堯舜，不應侔德止宗宣。
草萊憂國從今始，記取雲章第一篇。
和慶長懷麻陽叔二詩·其一
作者：楊萬里
朝代：宋

舊雪纔追送，新梅又作繁。
欣逢上林雁，聊免管城冠。
酒債多多在，詩盟久久寒。
忽思十年事，有枕不能安。
和慶長懷麻陽叔二詩·其二
作者：楊萬里
朝代：宋

自幼仍投老，相懽不解愁。
政緣湖外別，負却竹林秋。
佳政真餘事，聞人說甚休。
不應野水渡，橫此濟川舟。
和文明主簿叔見寄之韻二首·其一
作者：楊萬里
朝代：宋

古聲彈九寡，妙學足三多。
十載纔重見，百年當幾何。
入州非不肯，出伏即相過。
安得看雲語，金盆仄白河。
和文明主簿叔見寄之韻二首·其二
作者：楊萬里
朝代：宋

黄九陳三外，諸人總解詩。
甘心休作許，苦語竟何爲。
所向公同我，何緣樣入時。
從來大小阮，一笑更誰知。
和文遠以作醮相疎
作者：楊萬里
朝代：宋

涉夏天勤雨，今年定有秋。
試思衝熱出，何似带泥遊。
軒冕關莊子，江湖著魏牟。
高人香火裏，也到酒邊不。
和文遠叔行春
作者：楊萬里
朝代：宋

行脚宜晴翠，看雲恐夕黄。
何村不花柳，此社要柴桑。
一笑當誰領，同來得許忙。
老懷翻作惡，不剩半分狂。
和文黼主簿叔惠詩之韻
作者：楊萬里
朝代：宋

薄宦江湖苦異途，十年骨肉隔音書。
此行政爾見公面，又迫歸歟巾我車。
安得從容林下去，相從漫浪物之初。
念公不是漁竿客，合結絲絇立玉除。
和昌英主簿叔久雨
作者：楊萬里
朝代：宋

積雨今晨也解休，殷勤日脚傍花流。
半明衣桁烘梅潤，全爲農家放麥秋。
更著好風墮清句，不知何地頓閑愁。
新晴佳處無人會，隔柳一聲黄栗留。
和昌英主簿叔求潘墨
作者：楊萬里
朝代：宋

頗怯冥搜惱藏神，却思瘞硯學元賓。
墨家何以得公重，詩債又來欺我貧。
鏡面松身紛楚楚，金華笏樣本陳陳。
嬾邊此寶端無用，送似草玄揚子雲。
和昌英主簿叔社雨
作者：楊萬里
朝代：宋

愁已春相背，詩仍債未還。
雨聲宜小睡，竹戶且深關。
夢釣鷗邊雪，衰忘鏡裏顔。
起來聊覓句，句在眼中山。
和昌英主簿叔送花
作者：楊萬里
朝代：宋

去歲歸時正牡丹，親庭上壽撚花看。
共知春好毋虛擲，更復盃深肯剩殘。
誰料今茲千萬感，强從叔也兩相寬。
風顛雨急關儂事，時序撩人只暗嘆。
和昌英叔夏至喜雨
作者：楊萬里
朝代：宋

清酣暑雨不緣求，猶似梅黄麥欲秋。
去歲如今禾半死，吾曹遍禱汗交流。
此生未用慍三已，一飽便應哦四休。
花外綠畦深沒鶴，來看莫惜下邳侯。
和昌英叔覓松枝作日棚·其一
作者：楊萬里
朝代：宋

先人手種一川松，爲棟爲杗似未中。
只合茅齋聽驅使，爲公六月喚秋風。
和昌英叔覓松枝作日棚·其二
作者：楊萬里
朝代：宋

欲和新詩且撚髯，岸巾百匝繞前簷。
茅齋或恐清陰薄，更遣蒼官去一添。
和昌英叔雪中春酌
作者：楊萬里
朝代：宋

南溪春寒强似冬，南溪春水走玉虹。
雷公戲手行春雪，詩人嘲詞便飛屑。
只嫌春雪趁春雷，春容正要渠栽培。
凍作玉花銷作雨，多般點綴春庭戶。
酒杯如海醉即休，醉中看雪忘却愁。
如何呼酒不痛飲，可令詩肩受淒凜。
少時狂殺老更狂，長恐此意墮渺茫。
醉鄉有地分一席，且與先生十分梨花注大白。
和易公立投贈之句
作者：楊萬里
朝代：宋

日者論文各少年，中間歲月似風旋。
老來書冊惟生睡，裏許生涯未苦賢。
好句撩人那得嬾，勝流覓紙便爭傳。
詩壇正欠風騷將，君合爲真不用權。
和曾克俊惠詩
作者：楊萬里
朝代：宋

眼底春光正入年，社前燕子已言旋。
雨多厭聽鳩夫婦，病起全疎酒聖賢。
舊喜作詩今已懶，君能得句我先傳。
略無好語償嘉惠，只麽從權只麽權。
和曾無疑贈詩語及歐陽公事
作者：楊萬里
朝代：宋

烏帽紅塵媿子陵，綠蓑青笠晚尋盟。
三千里外還家後，七十二回看月生。
與子兩人長對酌，笑渠萬古浪垂名。
醉翁若是真箇醉，皂白何須鏡樣明。
和李天麟二首·其一
作者：楊萬里
朝代：宋

學詩須透脫，信手自孤高。
衣鉢無千古，丘山只一毛。
句中池有草，子外目俱蒿。
可口端何似，霜螯略带糟。
和李天麟二首·其二
作者：楊萬里
朝代：宋

句法天難秘，工夫子但加。
參時且柏樹，悟罷豈桃花。
要共東西王，其如南北涯。
肯來談箇事，分坐白鷗沙。
和李天麟秋懷五絕句·其一
作者：楊萬里
朝代：宋

漫浪歸來歲又秋，依然風月替人愁。
奉酬只麽隨緣句，嬾更雕肝與探鈎。
和李天麟秋懷五絕句·其三
作者：楊萬里
朝代：宋

小立南溪暮未還，略容老子照衰顔。
頗驚暝色來天外，未必秋聲在樹間。
和李天麟秋懷五絕句·其二
作者：楊萬里
朝代：宋

雙井無人後山死，只今誰子定傳燈。
老夫言語渾無味，不但秋來面可憎。
和李天麟秋懷五絕句·其五
作者：楊萬里
朝代：宋

夜把新詩百遍開，句如紅藥與蒼苔。
如何作許無端甚，押盡車斜始送來。
和李天麟秋懷五絕句·其四
作者：楊萬里
朝代：宋

綴玉聯珠辱見投，要知詞客解悲秋。
儂家幸自無煩惱，却被新詩嫁許愁。
和李子壽通判曾慶祖判院投贈喜雨口號八首·其一
作者：楊萬里
朝代：宋

雷起嘉山半點蒼，乖龍無地著身藏。
莫嫌白雨來差晚，但遣黄雲作大穰。
和李子壽通判曾慶祖判院投贈喜雨口號八首·其七
作者：楊萬里
朝代：宋

謫仙下筆不曾休，句似金盤柘彈流。
我欲將渠卜鄰著，對披簑笠刺漁舟。
和李子壽通判曾慶祖判院投贈喜雨口號八首·其三
作者：楊萬里
朝代：宋

雨早些時打麥殘，雨遲許日即秧乾。
阿誰會得天公意，只道今年乞雨難。
和李子壽通判曾慶祖判院投贈喜雨口號八首·其二
作者：楊萬里
朝代：宋

塵漲街頭不識泥，朝來也解滑霜蹄。
兩公玉句驚風雨，把翫都忘日脚西。
和李子壽通判曾慶祖判院投贈喜雨口號八首·其五
作者：楊萬里
朝代：宋

蘇湖元以水爲鄉，春早偏欺潤與常。
一雨忽來三晝夜，兩公卷入八詩章。
和李子壽通判曾慶祖判院投贈喜雨口號八首·其八
作者：楊萬里
朝代：宋

南豐每見每津津，繭紙松煤幻好春。
幸與李侯成二妙，更添楊子作三人。
和李子壽通判曾慶祖判院投贈喜雨口號八首·其六
作者：楊萬里
朝代：宋

守臣閔雨幾曾欣，兩月天高叫不聞。
黄紙带將今雨至，分明端爲聖明君。
和李子壽通判曾慶祖判院投贈喜雨口號八首·其四
作者：楊萬里
朝代：宋

夢中簷溜作灘聲，幼竹新荷總解鳴。
曉色滿城渾是喜，更無一寸旱時情。
和李與賢投贈之韻
作者：楊萬里
朝代：宋

雲海不教鵬怒飛，玉階也合鳳來儀。
如何天下李元禮，未遇人間鍾子期。
夜誦子虛無路達，夢生春草只心知。
願君更奏三千牘，金榜青衫染柳絲。
和段季承左藏惠四絕句·其一
作者：楊萬里
朝代：宋

箇箇詩家各築壇，一家橫割一江山。
祇知輕薄唐將晚，更解攀翻晉以還。
和段季承左藏惠四絕句·其三
作者：楊萬里
朝代：宋

道是詩壇萬丈高，端能辦却一生勞。
阿誰不識珠將玉，若箇關渠風更騷。
和段季承左藏惠四絕句·其二
作者：楊萬里
朝代：宋

遮莫蟠胸書似山，更饒落筆語如泉。
陰何絕倒無人怨，却怨渠儂祕不傳。
和段季承左藏惠四絕句·其四
作者：楊萬里
朝代：宋

四詩贈我儘新奇，萬象從君聽指麾。
流水落花春寂寞，小風淡日燕差池。
和沈子壽還朝天集之韻
作者：楊萬里
朝代：宋

愁城不著狂詩客，徑超天外華胥國。
苦海惟愁熱惱人，別有月中水精域。
浣花一老已九京，何人再築五言城。
竹齋衣鉢傳錦里，咄咄雲煙飛落紙。
胸中磊磈有餘地，語下飄蕭無俗氣。
詩壇筆陣制中權，勢如常山看率然。
觀者堵牆顔色沮，驚聞柘彈金盤句。
老夫性癖耽此趣，被渠夜半赤手取。
重陽過了元不知，猶有黄花三兩枝。
和湯叔度雪
作者：楊萬里
朝代：宋

道得閑來儘未閑，頗緣幽事攪心間。
卧聽雪作披衣起，不待天明带月看。
更覺梅枝殊摘索，只驚蓬鬢却羈單。
飛花豈解知人意，風裏時時戲作團。
和濟翁弟惠詩二首·其一
作者：楊萬里
朝代：宋

竟歲不得面，移書焉用頻。
我方得吾弟，今豈有斯人。
海內友非少，談間子獨親。
醉餘無浪語，尤見醉中真。
和濟翁弟惠詩二首·其二
作者：楊萬里
朝代：宋

相思何所似，饑者食仁頻。
此客非常客，詩人太逼人。
黄初那足過，子建巧能親。
臺閣俱知己，誰能薦子真。
和濟翁惠詩
作者：楊萬里
朝代：宋

語妙渾忘夜，杯行未厭頻。
平生憎俗子，勝處要吾人。
已結詩中社，仍居族裏親。
酒邊不著句，何許見天真。
和濟翁見寄之韻二首·其一
作者：楊萬里
朝代：宋

只有高爲累，元無俗可離。
正緣隔少面，添得許多詩。
杜老吟邊樹，山公醉處池。
猶須謀一笑，天許又何時。
和濟翁見寄之韻二首·其二
作者：楊萬里
朝代：宋

四海皆兄弟，何如真弟兄。
吾今有弟在，眼只爲渠橫。
剩欲驅濤壯，猶應倒峽清。
青春不可又，未欲傍長檠。
和王元駒
作者：楊萬里
朝代：宋

向來淮海說三秦，脚踏蘇門最絕塵。
莫道江山歇英氣，如今文物有斯人。
黄埃九陌誰知子，青竹千年獨問津。
未得相看已相識，只慚空嘆蜀莊珍。
和王司法雨中惠詩二首·其一
作者：楊萬里
朝代：宋

絕憐法曹三尺喙，不辦太倉五升米。
胡奴走送今寂然，公路如何令至此。
春花秋月千首詩，一字不曾堪療饑。
黄獨已空鑱底用，玉徽凍脫琴爲炊。
窮鬼偏隨天下士，再結柳車君但試。
不應滿腹貯六奇，豈有逐貧無一計。
詩中哀怨海樣深，青燈搔首夜沉沉。
一尊往慰風雨晚，莫管带圍寬一眼。
和王司法雨中惠詩二首·其二
作者：楊萬里
朝代：宋

無那詩愁著莫人，風顛雨急更昏昏。
登臨無地可散策，剝啄阿誰來叩門。
安得與渠呼玉酒，醉餘同看落金盆。
齋厨索寞如懸罄，慚媿酸寒遣一尊。
和王才臣
作者：楊萬里
朝代：宋

新詩不但不饒儂，便恐陰何立下風。
每與勝談千古事，不知撥盡一爐紅。
生兒底巧翁何恨，得子銷愁我未窮。
剩欲苛留老三逕，念渠何罪亦山中。
和王才臣再病二首·其一
作者：楊萬里
朝代：宋

燕外將心遠，鶑邊與耳謀。
如何再卧病，對此兩添愁。
赤壁還坡老，黄樓只子由。
二蘇三賦在，一覽病應休。
和王才臣再病二首·其二
作者：楊萬里
朝代：宋

詩瘦知春瘦，時乖抑命乖。
病過三日雨，門掩半扉柴。
不面何曾久，於心便有懷。
端能暮出否，溪水減南涯。
和王道父山歌二首·其一
作者：楊萬里
朝代：宋

東家娘子立花邊，長笑花枝脆不堅。
却被花枝笑娘子，嫁期已是蹉春前。
和王道父山歌二首·其二
作者：楊萬里
朝代：宋

阿婆辛苦住西鄰，豈愛無家更願貧。
秋月春風擔閣了，白頭始嫁不羞人。
和皇太子梅詩二首·其一
作者：楊萬里
朝代：宋

清賞堂前隔俗塵，南枝得雪曉爭新。
獨將却月凌風影，攙獻儲皇第一春。
和皇太子梅詩二首·其二
作者：楊萬里
朝代：宋

梅仙踏雪步生塵，儲后梅詩雪共新。
玉句金章雲錦字，問天覓得隔年春。
和皇太子瑞雪二首·其一
作者：楊萬里
朝代：宋

白玉花開碧玉天，縈樓繞殿舞翩然。
儲皇善頌天皇德，瑞應金穰萬萬年。
和皇太子瑞雪二首·其二
作者：楊萬里
朝代：宋

揉雲挼霧碎成塵，落不曾休酉達辰。
鶴禁鏤冰成七字，野人拜賜敢辭頻。
和皇太子雨中賞梅偶成二首·其一
作者：楊萬里
朝代：宋

日到青宮分外長，梅兼白雪一時芳。
儲皇更著瓊瑶句，句裏天葩別樣香。
和皇太子雨中賞梅偶成二首·其二
作者：楊萬里
朝代：宋

玉淵堂下一梢長，倚頼春風壓衆芳。
妙句忽從天上落，千花從此總無香。
和益公見謝紅都勝芍藥之句
作者：楊萬里
朝代：宋

江西春好不關渠，只說平園絕世無。
牡丹百種移洛苑，海棠千樹賽成都。
坐令浮花并浪蕊，誰敢塗鉛更抹朱。
不應一朶翻階豔，博得龍宮八十珠。
和石湖居士范至能與周子充夜游石湖松江詩韻
作者：楊萬里
朝代：宋

石湖醉眼小太空，烏紗白紵雙鬢蓬。
翰林來從昭回上，滿袖天香山水中。
青山半邊日欲沒，珠宮湧出初圜月。
兩仙一棹軟琉璃，碎撼廣寒桂花雪。
中流浪作凜不回，兩手播灑千銀堆。
不知浩浩洪流後，曾有茲遊奇特來。
古人今人煙一抹，誰煎麟角續弦絕。
一生句裏萬斛愁，只白秋來千丈髮。
和祝汝玉作舉子語之句
作者：楊萬里
朝代：宋

玉奴何必減花奴，省識春風作畫圖。
臨水隔花看走馬，翻身射雁落彫弧。
詞場君擅傾城色，詩社儂凋覓句鬚。
摩壘致師仰餘勇，政慚連叔答肩吾。
和章德茂少卿拉館學之士四人訪王德脩提幹
作者：楊萬里
朝代：宋

西玉南金價則同，帝城相對落花風。
人如天上珠星聚，談到尊中竹葉空。
白紵烏紗青寶玦，紫鸞黄鵠碧梧桐。
千齡此遇還孤往，恨殺燈前欠老翁。
和章漢直
作者：楊萬里
朝代：宋

宛水吹波解舫齋，南徐吊古上高臺。
岸巾過我燈前語，贈句清於月底梅。
對著酒船手持蟹，管渠秋井骨生苔。
壁間挂舌那能許，一斗百篇真快哉。
和符君俞卜鄰
作者：楊萬里
朝代：宋

朱崖柳色欲春風，庾嶺梅花尚雪容。
念子南歸騎瘦馬，只今誰解好真龍。
吾鄉端是山水窟，何日來同丘壑胸。
白鷺青原不妨揀，誅茅結屋看何從。
和羅巨濟山居十詠·其一
作者：楊萬里
朝代：宋

世方爭速化，渠獨請真祠。
意在昇沉外，官無冷熱宜。
山如輞川畫，地似習家池。
若道閑居嬾，如何有十詩。
和羅巨濟山居十詠·其一〇
作者：楊萬里
朝代：宋

眼底無羣子，毫端有百川。
脩名如揭月，餘事亦凌煙。
剩欲携藤去，相從聽雨眠。
恐渠即霄漢，泉石罷潺湲。
和羅巨濟山居十詠·其七
作者：楊萬里
朝代：宋

酒客來中散，詩僧約惠勤。
共聽茅屋雨，添炷博山雲。
萬事休多問，三杯且一醺。
君看醉中語，不琢自成文。
和羅巨濟山居十詠·其三
作者：楊萬里
朝代：宋

只擁書千卷，何須屋萬間。
新堂傍溪水，大字署蓬山。
恰有乘風客，來分半日閑。
自煎蝦蟹眼，同瀹鷓鴣斑。
和羅巨濟山居十詠·其九
作者：楊萬里
朝代：宋

且愛燈檠短，寧論劍鋏長。
芝蘭照春紫，編簡著人香。
賀監聊吳語，昌黎豈楚狂。
豹文元炳蔚，未信霧能藏。
和羅巨濟山居十詠·其二
作者：楊萬里
朝代：宋

老子朝慵起，春風苦喚行。
晴邊猶著雪，寒後未聞鶑。
偶見千峰翠，偏令兩眼明。
倦來渾欲睡，無處避溪聲。
和羅巨濟山居十詠·其五
作者：楊萬里
朝代：宋

園花皆手植，梅蕊獨禁寒。
色與香無價，飛和雪作團。
數枝橫翠竹，一夜遶朱欄。
不惜吟邊苦，收將句裏看。
和羅巨濟山居十詠·其八
作者：楊萬里
朝代：宋

秀溪何處好，臘尾與春初。
山色梅邊浄，人家竹裏居。
先生來得得，一笑意舒舒。
歸路無燈火，冰輪掛嶺隅。
和羅巨濟山居十詠·其六
作者：楊萬里
朝代：宋

花柳春全盛，池塘燕學飛。
晚晴還小立，暮色不能歸。
草遠天無壁，苔深水有衣。
山居自清絕，不必扣禪扉。
和羅巨濟山居十詠·其四
作者：楊萬里
朝代：宋

漫浪真堪老，丁寧勿語人。
屐痕渾似齒，巾角小於綸。
從事固不惡，賢人也似醇。
空瓶未應卧，只恐惱比鄰。
和羅巨濟教授雪二首·其一
作者：楊萬里
朝代：宋

天慳聊爾落，地暖未教深。
猶放遥岑碧，偏鳴密竹林。
似供愁裏眼，小惱客邊心。
詩卷開還闔，清寒溢素襟。
和羅巨濟教授雪二首·其二
作者：楊萬里
朝代：宋

飛來須面旋，欲墮更橫斜。
不遣詩人嬾，惟禁酒力加。
鏤冰初試手，翦水便成花。
誰會歐蘇律，吟邊別一家。
和羅武岡欽若酴醾長句
作者：楊萬里
朝代：宋

花飛十不啻五六，青子團枝失紅簇。
江南桃李總成陰，不論少城與韋曲。
酴醾珍重不浪開，晚堆綠雲點冰玉。
體薰山麝非一臍，水洗銀河費千斛。
滴成小蓓密於糝，亂走長條柔可束。
醉眸須及月下來，破鼻細從風處觸。
先生未必被花惱，偶與門人暮春浴。
爲憐壓架十萬枝，小立傍邊領新馥。
剩拚妙語寵瓊蕤，更掇清英釀酃淥。
先生何得便杜門，霜鬢猶煩玉堂宿。
和胡侍郎見簡
作者：楊萬里
朝代：宋

花邊雪裏撚霜髭，怪底詩來妙一時。
聊復小吟開後悟，便應大用到前疑。
先生此曲難先和，著句如棋且著持。
每望南雲尺有咫，其人甚遠只嗟咨。
和胡季永赴季文遊園良集之韻聊以致私怨於獨往云
作者：楊萬里
朝代：宋

有酒招元亮，無漿饋子居。
何曾三不速，焉用一行書。
乞飲殊無分，干時不已疎。
猶應慰大嚼，玉軸到吾廬。
和胡運幹投贈
作者：楊萬里
朝代：宋

詩似離騷與國風，一襟塵土爲君空。
來從月脇天心外，墮在冰甌雪椀中。
判却青燈窮活計，早歸紫禁策元功。
麴生未怕愁城峻，聊遣渠儂爲九攻。
和范至能參政寄二絕句·其一
作者：楊萬里
朝代：宋

生憎雁鶩只盈前，忽覽新詩意豁然。
錦字展來看未足，玉蟲挑盡不成眠。
和范至能參政寄二絕句·其二
作者：楊萬里
朝代：宋

夢中相見慰相思，玉立長身漆點髭。
不遣紫宸朝補衮，却教雪屋夜哦詩。
和蕭伯和春興
作者：楊萬里
朝代：宋

只道韶華不到儂，不妨軟日媚柔風。
愁心自對春無味，老面可能花似紅。
逢著詩狂兼酒聖，又忘人厄或天窮。
聖人枉索方兄價，我與賢人也一中。
和蕭伯和韻
作者：楊萬里
朝代：宋

桃李何忙開又零，老懷易感掃還生。
略無花片經人眼，誰道春風不世情。
睡去恐遭詩作祟，愁來當遣酒行成。
子能覓句庸非樂，未必胸中有不平。
和蕭伯振禱雨
作者：楊萬里
朝代：宋

雲氣微昇又霍然，虛疑數點長三川。
渚東秔稻今無雨，社曲桑麻莫問天。
餓死何愁更平糴，野夫半去只荒田。
未辭託命長鑱柄，黄獨那能支一年。
和蕭伯振見贈
作者：楊萬里
朝代：宋

愁裏真成日似年，嬾邊覓句此何緣。
雨荒山谷江西社，苔卧曹瞞臺底甎。
頓有珠璣開病眼，旋生羽翼欲俱仙。
車斜韻險難爲繼，聊復酬公莫浪傳。
和蕭判官東夫韻寄之
作者：楊萬里
朝代：宋

湘江曉月照離裾，目送車塵至欲晡。
歸路新詩合千首，幾時乘興更三吾。
眼邊俗物只添睡，別後故人何似臞。
尚策爬沙追歷塊，未甘直作水中鳬。
和虞軍使易簡字知能所寄唐律二首·其一
作者：楊萬里
朝代：宋

四海九州虞雍公，擎天一柱雪山峰。
厥孫俊逸詩無敵，下筆縱橫劍有鋒。
舊日門生今白髮，故人書札照蒼松。
掉頭讀得紗巾落，如對青雲阮仲容。
和虞軍使易簡字知能所寄唐律二首·其二
作者：楊萬里
朝代：宋

柴桑卧病一茅廬，或棹孤舟或命車。
道喪今朝逢祖謝，詩工獨步過應徐。
萬山不隔相思字，數月之間兩得書。
廊廟方將訪喬木，碧梧翠竹看新除。
和袁起巖郎中投贈七字二首·其一
作者：楊萬里
朝代：宋

故人一別兩相思，不但平生痛飲師。
胸次五三真事業，筆端四六更歌詩。
閉門覓句今無己，刻意傷春古牧之。
卧雪高人家譜在，春風政著紫蘭枝。
和袁起巖郎中投贈七字二首·其二
作者：楊萬里
朝代：宋

道場山下弄山泉，餐菊紉蘭萬物先。
送眼飛鴻高四海，補天健筆震三川。
池塘碧草回春夢，衣鉢黄梅肯夜傳。
雨不饒人有新句，怨渠未許見全篇。
和謝昌國送管相士韻
作者：楊萬里
朝代：宋

半世緣癡自作勞，萬人爭處我方逃。
憐渠識盡公卿得，一馬歸來骨轉高。
和謝昌國送韋俊臣相訪
作者：楊萬里
朝代：宋

芒屩爲車不必巾，天窮未害子能文。
謝家有句元無繼，枉却催詩頭上雲。
和謝石湖先生寄二詩韻·其一
作者：楊萬里
朝代：宋

一張五色石湖雲，天上吹來墮小軒。
化作虹橋倚鍾阜，渡將老子到吳門。
黄鐘路鼓鳴清廟，玉戚金支舞泰尊。
乃是寄儂詩數紙，却拈瓌怪向誰論。
和謝石湖先生寄二詩韻·其二
作者：楊萬里
朝代：宋

康鼎才來頓解頤，盧能自笑未經師。
分無楓落吳江句，博得池生春草詩。
木李拋將引瓊玖，詩筒從此走符移。
蛤蜊龜殻非難辦，只問先生汗漫期。
和賀升卿雲庵升卿嘗上書北闕既歸去歲寄此詩今乃和以報之
作者：楊萬里
朝代：宋

賀子胸中自有山，結庵山底更雲間。
遺才只道今無許，此士如何尚著閑。
未應萬言直杯水，向來九虎守天關。
莫嫌久不還詩債，詩債從來隔歲還。
和趙彥德旅懷是夕渠誦詩鼓琴
作者：楊萬里
朝代：宋

客間眼暗可逢人，公子詩琴却有神。
頻掉烏紗知得句，快揮綠綺更留塵。
飄零不問今何夕，邂逅相歡意便親。
作許生涯渾不惡，只愁我輩轉須貧。
和趙稷臣惠詩軸
作者：楊萬里
朝代：宋

今代宗英政駿賢，同居江介更同年。
別來十載長相憶，新聽千詩喜欲顛。
爽似月華秋豔豔，韻如荷葉夏田田。
吹燈把翫舒還卷，老眼惺鬆夜不眠。
和趙鼎輔府判投贈賀雪之句
作者：楊萬里
朝代：宋

登城放目雪光中，萬水千山一色同。
逗曉月華猶在地，未春柳絮已隨風。
忽傳別駕贈佳句，道是頻年當屢豐。
撚斷冰鬚愁寡和，玉花飛繞正濛濛。
和閩漕傅安道郎中送毛平仲詩韻寄謝惠書及詩
作者：楊萬里
朝代：宋

宣城訊後忽年餘，閩水風來又歲除。
人品只今推正始，詩聲何止過黄初。
豈無天上同朝友，不寄山中半紙書。
珍重故人多問我，鬢毛半脫齒全疎。
和陳蹇叔郎中乙巳上元晴和
作者：楊萬里
朝代：宋

御柳梢頭晚不風，官梅面上雪都融。
如何閶闔新春夜，頓有芙蕖滿眼紅。
十里沙河人最閙，三千世界月方中。
買燈莫費東坡紙，今歲鼇山不入宮。
和陸務觀惠五言
作者：楊萬里
朝代：宋

官縛春無分，髯疎雪更欺。
雲間墮詞客，事外得心期。
我老詩全退，君才句總宜。
一生非浪苦，醤瓿會相知。
和陸務觀用張季長吏部韻寄季長兼簡老夫補外之行二首·其一
作者：楊萬里
朝代：宋

今代老龜蒙，無書遺子公。
也能將好句，特地寄西風。
遲暮甘三已，飄零笑兩窮。
絕憐張與陸，百戰角新功。
和陸務觀用張季長吏部韻寄季長兼簡老夫補外之行二首·其二
作者：楊萬里
朝代：宋

別去公懷我，詩來我夢公。
半輪笠澤月，一信鏡湖風。
豈有詩名世，而無鬼作窮。
管城言曉事，猶欲策元功。
和陸務觀見賀歸館之韻
作者：楊萬里
朝代：宋

君詩如精金，入手知價重。
鑄作鼎及鼒，所向一一中。
我如駑並驥，夷塗不應共。
難追紫蛇電，徒掣青絲鞚。
折膠偶投漆，異榻豈同夢。
不知清廟茅，可望明堂棟。
平生憐坡老，高眼薄蕭統。
渠若有猗那，心肯師晉宋。
破琴聊再行，新笛正三弄。
因君發狂言，湖山春已動。
和鞏采若游蒲澗
作者：楊萬里
朝代：宋

南中道是島夷居，也有安期宅一區。
屐齒苔痕猶故跡，霓旌鸞佩已清都。
元戎解領三千騎，勝日來尋九節蒲。
萬壑松風和澗水，鳴琴漱玉自相娛。
和韓子雲惠詩
作者：楊萬里
朝代：宋

幸自同裘好，誰令異巷居。
恭承五箇字，不但百車渠。
句法端何樣，先生肯乞餘。
只容彈劍鋏，敢道出無車。
和馬公弼夜雨
作者：楊萬里
朝代：宋

一雨未辭泥至腰，新寒癘氣喜全消。
都人得此正希闊，遠客幡然成寂寥。
聲在疎簷與黄葉，夢聽禁漏近丹霄。
愁心却被詩勾引，始覺君家我里遥。
和馬公弼雪
作者：楊萬里
朝代：宋

灑竹穿梅湖更山，客間得此未嫌寒。
髯疎也被輕輕點，齒冷猶禁細細餐。
晴了還成三日凍，銷餘留得半庭看。
憑誰說似王郎婦，鹽絮吟來總未安。
和馮倅投贈韻二首·其一
作者：楊萬里
朝代：宋

先生彈鋏凍吟時，此豈求他一世知。
只怨送窮窮不去，元來却不怨工詩。
和馮倅投贈韻二首·其二
作者：楊萬里
朝代：宋

繭紙松煤細作行，兩詩字字可珍藏。
書生伎倆成何事，只博虛名萬古香。
問塗有日戲題郡圃
作者：楊萬里
朝代：宋

今年郡圃放遊人，懊惱遊人作撻春。
到得老夫來散策，亂吹花片總成塵。
商量歲後牢關鎖，拘管風光屬病身。
造物嗔儂先遣去，遣儂儂去不須嗔。
問春二首·其一
作者：楊萬里
朝代：宋

今歲春歸不小心，合將消息報園林。
蘇公堤上千株柳，二月猶慳半縷金。
問春二首·其二
作者：楊萬里
朝代：宋

元日春回不道遲，匆匆未遣萬花知。
道山堂下紅梅樹，速借晴光染一枝。
問月二首·其一
作者：楊萬里
朝代：宋

月色幸自好，元無半點雲。
移床來一看，雲月兩昏昏。
問月二首·其二
作者：楊萬里
朝代：宋

月入雲中去，呼他不出來。
明宵教老子，何面更相陪。
喜雨
作者：楊萬里
朝代：宋

欲知一雨愜羣情，聽取溪流動地聲。
風亂萬疇青錦褥，雲摩千嶂翠瑶屏。
行人隔水遥相語，立鷺摧枝忽自驚。
歲歲只愁炊與釀，今愁無甑更無瓶。
嘗枸杞
作者：楊萬里
朝代：宋

芥花菘莟餞春忙，夜吠仙苗喜晚嘗。
味抱土膏甘復脆，氣含風露嚥猶香。
作齏淡著微施酪，芼茗臨時莫過湯。
却憶荆溪古城上，翠條紅乳摘盈箱。
嘗桃
作者：楊萬里
朝代：宋

金桃兩飣照銀杯，一是栽來一買來。
香味比嘗無兩樣，人情畢竟愛親栽。
嘗瓜二首·其一
作者：楊萬里
朝代：宋

病骨那禁暑，衰年更作愁。
有風依舊熱，初伏幾時秋。
瓜果誰新餉，饞涎小忍休。
金盆井花水，且看玉雙浮。
嘗瓜二首·其二
作者：楊萬里
朝代：宋

風露盈籃至，甘香隔壁聞。
綠摶罌一搦，白裂玉平分。
蘚甃開冰段，梅山失火雲。
老夫供晚酌，不用辦羶葷。
嘗荼𧃲酒
作者：楊萬里
朝代：宋

月中露下摘荼糜，瀉酒銀缾花倒垂。
若要花香薰酒骨，莫教玉醴濕瓊肌。
一杯墮我無何有，百罰知君亦不辭。
敕賜深之能幾許，野人時復一中之。
嘗諸店酒醉吟二首·其一
作者：楊萬里
朝代：宋

飲酒定不醉，嘗酒方有味。
清濁與醇醨，雜酌注愁肺。
偶爾遇真趣，頹然得佳寐。
醒人作醉語，語好終不是。
嘗諸店酒醉吟二首·其二
作者：楊萬里
朝代：宋

我飲無定數，一杯復一杯。
醉來我自止，不須問樽罍。
白眼望青天，青天爲我開。
青天不開時，我醉眠蒼苔。
嘲報春花
作者：楊萬里
朝代：宋

嫩黄老碧已多時，騃紫癡紅略萬枝。
始有報春三兩朶，春深猶自不曾知。
嘲淮浪
作者：楊萬里
朝代：宋

碧瑠璃地展青羅，橫作一波仍萬波。
突起銀山倚空立，碎成雪陣掠人過。
爭先打岸終誰勝，淘盡浮沙奈汝何。
借與樓船泄餘怒，摇來兀去儘從佗。
嘲淮風進退格
作者：楊萬里
朝代：宋

絮帽貂裘莫出船，北窗最緊且深關。
顛風無頼知何故，做雪不成空自寒。
不去掃清天北霧，只來捲起浪頭山。
便能吹倒僧伽塔，未直先生一笑看。
嘲穉子
作者：楊萬里
朝代：宋

雨裏船中不自由，無愁穉子亦成愁。
看渠坐睡何曾醒，及至教眠却掉頭。
嘲蜂
作者：楊萬里
朝代：宋

薰籠供藥較香些，引得蜂兒繞室譁。
笑死老夫緣底事，蜂兒專用鼻看花。
嘲蜻蜓
作者：楊萬里
朝代：宋

餌花春蝶即花仙，飲露秋蟬怕露寒。
只道蜻蜓解餐水，元來照水不曾餐。
嘲道旁楓松相倚
作者：楊萬里
朝代：宋

雙楓一松相後前，可憐老翁依少年。
少年翡翠新衫子，老翁深衣青布被。
更看秋風清露時，少年再換輕紅衣。
莫教一夜霜雪落，少年赤立無衣著，老翁深衣却不惡。
嚴陵决曹易允升自官下遣騎歸寫予老醜因題其額
作者：楊萬里
朝代：宋

玉泉半潭冰，釣臺萬壑雪。
汝往訪客星，剩挾一磨衲。
四十九叔祖母朱氏孺人挽詞
作者：楊萬里
朝代：宋

憶哭清湘掾，諸孤未裹頭。
盛年能素節，凜氣却清秋。
眼底生芻奠，身前汎柏舟。
無齡還有德，此母不應愁。
四十二叔祖母劉氏太孺人挽詞
作者：楊萬里
朝代：宋

夫人自七十，有母尚期頤。
不遣千山訃，猶應一病遲。
孝留天下口，身立女中師。
到得君羹美，翻令潁谷悲。
四印室長句效劉信夫作呈信夫
作者：楊萬里
朝代：宋

廣文眼力自超然，作室題詩字字研。
憤世嫉邪聊爾耳，未必崔君真鶴言。
涪州別駕亦浪語，渠家四印何曾鑄。
漫向世人言養生，涪州却回宜州去。
廣文平生不解愁，只將詩句敵清秋。
白浪如山風打頭，江南江北一虛舟。
坐上無氈惟有客，青燈枉草强邊策。
萬言萬當不如默，誤人又指庭前柏。
四更發青陽縣西五里柯家店
作者：楊萬里
朝代：宋

轎中萬兀路千縈，死盡村雞無一鳴。
落月正明知未曉，暗泉甚遠只聞聲。
自緣客子行來早，豈是秋天不肯明。
午熱未來先下店，却將晝睡補宵征。
四月一日三衢阻雨二首·其一
作者：楊萬里
朝代：宋

無朝無夕雨翻盆，村北村南水接天。
斷却市橋君莫笑，前頭野渡更無船。
四月一日三衢阻雨二首·其二
作者：楊萬里
朝代：宋

小詩苦雨當雲牋，寄似南風一問天。
漏得銀河乾見底，却將什麽作豐年。
四月三日登度雪臺感興
作者：楊萬里
朝代：宋

高臺喜登眺，登眺觸老情。
入夏又涉三，餘春安得停。
雨欄漂耄丹，風架舞壯青。
秧生麥將熟，桑盡繭已成。
盛衰亦其常，無顇豈有榮。
古今非千載，一瞬即古今。
慨然顧八荒，此理誰與評。
我友諒無益，有益或麴生。
生雖不能言，其言如震霆。
但令我懷遣，未問醉與醒。
四月中休日聞蟬
作者：楊萬里
朝代：宋

荔枝葉底暑陰清，已有新蟬一兩聲。
荷露柳風餐未飽，怪來學語不分明。
四月二十八日祠祿秩滿喜罷感恩進退格
作者：楊萬里
朝代：宋

隨牒江湖四十年，寄名臺閣兩三番。
全家廩食皆天賜，晚歲祠官是地仙。
匹似分司轉閑散，也無拜表及寒溫。
明朝更省毛錐力，十字名銜尚請錢。
四月二日進士唱名萬里以省試官待罪殿廬遇林謙之說詩夜歸又得林柬因紀其事
作者：楊萬里
朝代：宋

清曉朝帝所，就列復少須。
不逢林夫子，於何得故吾。
宮雲霽猶未，宸風爽亦初。
說詩憐新體，信美古則無。
將無古人拙，未必今製疎。
夜歸辱良訊，送似談笑餘。
病懷翻不樂，此意從誰舒。
短歌紀幽事，老矣復焉如。
四月五日車駕朝獻景靈宮省前迎駕起居口號
作者：楊萬里
朝代：宋

鳳輦雲行露未銷，鸞旗風動柳相高。
晴雷出地傳清蹕，霽日吹紅染御袍。
喜見天顔浮玉藻，歸從原廟薦櫻桃。
小臣再得瞻黄繖，兩鬢星星不滿搔。
四月八日嘗新荔子
作者：楊萬里
朝代：宋

一點臙脂染蔕旁，忽然紅遍綠衣裳。
紫瓊骨骼丁香瘦，白雪肌膚午暑涼。
掌上冰丸那忍觸，樽前風味獨難忘。
老饕要啖三百顆，却怕甘寒凍斷腸。
四月十七日侍立集英殿觀進士唱名
作者：楊萬里
朝代：宋

殿上臚傳第一聲，殿前拭目萬人驚。
名登龍虎黄金榜，人在煙霄白玉京。
香滿乾坤書一卷，風吹鬢髮雪千莖。
舊時脫却銀袍處，還望清光侍集英。
四月十三日度鄱陽湖
作者：楊萬里
朝代：宋

泊舟番君湖，風雨至夜半。
求濟敢自必，苟安固所願。
孤愁知無益，暫忍復永歎。
夜久忽自睡，倦極不知旦。
舟人呼我起，順風不容緩。
半篙已湖心，一葉恰鏡面。
仰見雲衣開，側視帆腹滿。
天如瑠璃鍾，下覆水晶椀。
波光金汁瀉，日影銀柱貫。
康山杯中蛭，廬阜帆前幔。
豁然地無蔕，渺若海不岸。
是身若虛空，御氣遊汗漫。
初憂觸危濤，不意拾奇觀。
近歲六暄涼，此水三往返。
未涉每不寧，既濟輒復玩。
游倦當自歸，非爲猿鶴怨。
四月四日午初出浙東界入信州永豐界
作者：楊萬里
朝代：宋

外面千峰合，中間一逕通。
日光自摇水，天靜本無風。
村酒渟春綠，林花倦午紅。
莫欺山堠子，知我入江東。
四美堂
作者：楊萬里
朝代：宋

義山禾水在處在，明月清風無地無。
光祿子孫寧底巧，不應造物獨私渠。
君不見謝家名子取四字，段家作堂兼四美。
主人自有筆如椽，何用殷勤問楊子。
回望峽山二首·其一
作者：楊萬里
朝代：宋

英州挽不來，峽山推不去。
行了一日船，依舊朝來處。
回望峽山二首·其二
作者：楊萬里
朝代：宋

浪喜出峽來，峽亦何曾出。
兩岸只無山，依舊江刻屈。
回望惠山
作者：楊萬里
朝代：宋

惠山分明龍樣活，玉脊瓊腰百千折。
錫泉泉上吐一珠，簸弄太湖波底月。
蒼石爲角松爲鬚，鬚裏黄金古佛廬。
請君更向潘葑看，龍尾繳到珠南畔。
回望摩舍那灘石峰
作者：楊萬里
朝代：宋

好山近看未爲奇，遠看全勝近看時。
回望七峰雲外筍，兩峰高絕五峰低。
回望黄巢磯之險心悸久之
作者：楊萬里
朝代：宋

夜雲到曉不教收，初日微明又却休。
雨爲岸花新洗面，水撩江草只摇頭。
千篙百棹力都竭，十里九磯船正愁。
若到峽中應更險，却思峽外是安流。
因種酴醾金沙作度雪臺以下臨之酴醾瘁而金沙獨茂
作者：楊萬里
朝代：宋

獨種酴醾冷却伊，金沙作伴暖相依。
酴醾枯了來年補，且看金沙也自奇。
圩丁詞十解·其一
作者：楊萬里
朝代：宋

圩田元是一平湖，憑仗兒郎築作圩。
萬雉長城倩誰守，兩隄楊柳當防夫。
圩丁詞十解·其一〇
作者：楊萬里
朝代：宋

圩上人牽水上航，從頭點檢萬農桑。
即非使者秋行部，乃是圩翁曉按莊。
圩丁詞十解·其七
作者：楊萬里
朝代：宋

兒郎辛苦莫呼天，一日修圩一歲眠。
六七月頭無點雨，試登高處望圩田。
圩丁詞十解·其三
作者：楊萬里
朝代：宋

上通建德下當塗，千里江湖繚一圩。
本是陽侯水精國，天公敕賜上農夫。
圩丁詞十解·其九
作者：楊萬里
朝代：宋

河水還高港水低，千枝萬派曲穿畦。
斗門一閉君休笑，要看水從人指揮。
圩丁詞十解·其二
作者：楊萬里
朝代：宋

何代何人作此圩，石頑土膩鐵難如。
年年二月桃花水，如律流歸石臼湖。
圩丁詞十解·其五
作者：楊萬里
朝代：宋

兩岸沿隄有水門，萬波隨吐復隨吞。
君看紅蓼花邊脚，補去脩來無水痕。
圩丁詞十解·其八
作者：楊萬里
朝代：宋

岸頭石板紫縱橫，不是修圩是築城。
傳語赫連莫蒸土，霸圖未必賽春耕。
圩丁詞十解·其六
作者：楊萬里
朝代：宋

年年圩長集圩丁，不要招呼自要行。
萬杵一鳴千畚土，大呼高唱總齊聲。
圩丁詞十解·其四
作者：楊萬里
朝代：宋

南望雙峰抹綠明，一峰起立一峰橫。
不知圩裏田多少，直到峰根不見塍。
圩田二首·其一
作者：楊萬里
朝代：宋

週遭圩岸繚金城，一眼圩田翠不分。
行到秋苗初熟處，翠茸錦上織黄雲。
圩田二首·其二
作者：楊萬里
朝代：宋

古來圩岸護隄防，岸岸行行種綠楊。
歲久樹根無寸土，綠楊走入水中央。
垂絲海棠二首·其一
作者：楊萬里
朝代：宋

無波可照底須窺，與柳爭嬌也學垂。
破曉驟晴天有意，生紅新曬一絇絲。
垂絲海棠二首·其二
作者：楊萬里
朝代：宋

不關殘醉未醒鬆，不爲春愁懶散中。
自是新晴生睡思，起來無力對東風。
垂絲海棠半落
作者：楊萬里
朝代：宋

雨後精神退九分，病香愁態不勝春。
落階一寸輕紅雪，卷地風來政惱人。
垂絲海棠盛開
作者：楊萬里
朝代：宋

垂絲別得一風光，誰道全輸蜀海棠。
風攪玉皇紅世界，日烘青帝紫衣裳。
嬾無氣力仍春醉，睡起精神欲曉粧。
舉似老夫新句子，看渠桃杏敢承當。
垂虹亭觀打魚斫鱠四首·其一
作者：楊萬里
朝代：宋

橋柱疎疎四寂然，亭前突出八魚船。
一聲磔磔鳴榔起，驚出銀刀躍玉泉。
垂虹亭觀打魚斫鱠四首·其三
作者：楊萬里
朝代：宋

漁郎妙手絕多機，一網收魚未足奇。
剛向人前撰勳績，不教速得只教遲。
垂虹亭觀打魚斫鱠四首·其二
作者：楊萬里
朝代：宋

六隻輕舠攪四旁，兩船不動水中央。
網絲一撒還空舉，笑得倚欄人斷腸。
垂虹亭觀打魚斫鱠四首·其四
作者：楊萬里
朝代：宋

鱸魚小底最爲佳，一白雙腮是當家。
旋看冰盤堆白雪，急風吹去片銀花。
城上野步用轆轤體
作者：楊萬里
朝代：宋

寒勁無遺暖，晴行失老懷。
葉飛楓骨立，萍盡沼奩開。
路好仍回首，泥殘敢放鞋。
登臨不須盡，留眼要重來。
城壕冰泮
作者：楊萬里
朝代：宋

雪力平欺半月晴，東風今日始開冰。
長壕徹底都銷盡，只有樓陰玉一稜。
城頭曉步二首·其一
作者：楊萬里
朝代：宋

古城秋後不勝荒，人跡新行一逕長。
竹影已摇將午日，草根猶有夜來霜。
城頭曉步二首·其二
作者：楊萬里
朝代：宋

城東行遍却城西，欲問梅花乞一枝。
雪糝久團霜後朶，嗔人頻看故開遲。
城頭秋望·其一
作者：楊萬里
朝代：宋

秋光好處頓胡床，旋喚茶甌淺著湯。
隔樹漏天青破碎，驚風度竹碧匆忙。
城頭秋望·其二
作者：楊萬里
朝代：宋

未得霜晴未是晴，霜晴無復點雲生。
鷺鷥不遣魚驚散，移却惟愁水作聲。
塘閘
作者：楊萬里
朝代：宋

山逢塘閘冠南中，小大高低十九峰。
東畔連尖尤秀絕，一雙銅綠翠鋪茸。
塹荷池水
作者：楊萬里
朝代：宋

雨中來看塹池塘，自與畦丁細校量。
更放水痕高幾許，浮荷猶剩若干長。
壕上
作者：楊萬里
朝代：宋

壕上朝來眼頓明，小風淺水寫秋清。
新霜殺盡浮萍草，放出靴紋水面生。
壕上感春
作者：楊萬里
朝代：宋

長壕無事不耐靜，若非織綃便磨鏡。
竹君不作五斗謀，風前折腰也如磬。
先生節裏城上嬉，朝游暮游不肯歸。
晴空大聲斗作惡，萬鴉退飛一鴉落。
乃是黑風江北來，更將黑雲頭上堆。
翻手爲晴覆手雨，自晴自雨何須怒。
先生不妨且覓句，挽之不來推不去。
坐看梅花一萬枝，化成粉蝶作團飛。
紛紛掠面收不得，稍稍積砌吹還稀。
落盡梅花天不管，晚來許寒朝許暖。
一年待春春不回，一年探梅梅不開。
春回今纔幾許日，梅開如何頓蕭瑟。
少壯幾時奈老何，落花未抵春愁多。
壕上書事
作者：楊萬里
朝代：宋

十里長壕展碧漪，波痕只去不曾歸。
鷺鷥已飽渾無幹，獨立朝陽理雪衣。
壬午初秋贈寫真陳生
作者：楊萬里
朝代：宋

居士一丘壑，深衣折角巾。
誰曾令子見，忽漫寫吾真。
更不游方外，於何頓若人。
呼兒一笑看，下筆可能親。
壬子正月四日後圃行散四首·其一
作者：楊萬里
朝代：宋

淡日微舒又急收，兜羅綿隔紫燈毬。
更將數點無聲雨，不濕人衣却濕頭。
壬子正月四日後圃行散四首·其三
作者：楊萬里
朝代：宋

雙鵲營巢浪苦辛，揀條銜折不辭頻。
舊條老硬新條韌，却向籬根拾落薪。
壬子正月四日後圃行散四首·其二
作者：楊萬里
朝代：宋

勃姑偶下小梅枝，要看渠儂褐錦衣。
柱後藏身教不見，却因不見轉驚飛。
壬子正月四日後圃行散四首·其四
作者：楊萬里
朝代：宋

傳語春光恰好穠，太穠恐怕惱衰翁。
日華五色無尋處，只在蛛絲來去中。
壬寅歲朝發石塔寺
作者：楊萬里
朝代：宋

曉鐘夢裹苦相呼，强裹烏紗照白鬚。
只有銅爐燒柏子，更無玉盞瀉屠酥。
佛桑解吐四時豔，鐵樹還如九節蒲。
省得一朝疲造請，却教終日走長塗。
壬戌人日南溪暮景三首·其一
作者：楊萬里
朝代：宋

坐看青天起白雲，化成龍子鈒銀鱗。
霎時塞得青天滿，只見龍鱗不見身。
壬戌人日南溪暮景三首·其三
作者：楊萬里
朝代：宋

翡翠驚飛不作行，沙鷗亂下自成雙。
一天霞綺沉波底，便是西川濯錦江。
壬戌人日南溪暮景三首·其二
作者：楊萬里
朝代：宋

春暖溪暄出小魚，沉浮上下巧相娛。
一跳一浪錢來大，開作瑶環忽丈餘。
壬辰別頭胡元伯丞公折雙梅見贈作一絕以謝之
作者：楊萬里
朝代：宋

一花怪結雙青子，獨蔕還藏兩玉花。
薄相春工寧底巧，眼明初見雪枝斜。
夏夜喜雨
作者：楊萬里
朝代：宋

聽雨初假寐，還成睡著休。
夢中簷奏樂，夜半簟知秋。
今歲應須熟，餘生有底愁。
無人知喜事，課僕織新篘。
夏夜月下獨酌二首·其一
作者：楊萬里
朝代：宋

誰道今年熱，今宵分外清。
竹風秋九夏，溪月晝三更。
此景天慳與，無人酒自傾。
明朝火繖上，別作一經營。
夏夜月下獨酌二首·其二
作者：楊萬里
朝代：宋

月忿雲遮却，雲遭月輥翻。
斬新燈世界，特地玉乾坤。
兔舞催詩句，蟾醒笑醉魂。
姮家且莫睡，照管失金盆。
夏夜翫月
作者：楊萬里
朝代：宋

仰頭月在天，照我影在地。
我行影亦行，我止影亦止。
不知我與影，爲一定爲二。
月能寫我影，自寫却何似。
偶然步溪旁，月却在溪裏。
上下兩輪月，若箇是真底。
唯復水是天，唯復天是水。
夏夜誠齋望月
作者：楊萬里
朝代：宋

山居道是沒空庭，不道誠齋敞更明。
萬里青天元是水，半輪皎月忽成冰。
只今夏熱已如此，若到秋高何似生。
玉兔素娥兼老子，三家一樣雪鬅鬙。
夏夜追凉
作者：楊萬里
朝代：宋

夜熱依然午熱同，開門小立月明中。
竹深樹密蟲鳴處，時有微涼不是風。
夏夜露坐二首·其一
作者：楊萬里
朝代：宋

火老殊未熱，雨多還自晴。
暮天無定色，過鳥有歸聲。
坐久人將睡，更深月始明。
素娥欺我老，偏照雪千莖。
夏夜露坐二首·其二
作者：楊萬里
朝代：宋

山翠都成黑，天黄忽復青。
月肥過半璧，雲瘦不遮星。
瓦鼓三四隻，村酤一兩瓶。
人皆笑我醉，我獨笑渠醒。
夏日小飲分題得菱用轆轤體
作者：楊萬里
朝代：宋

不是齊堂觳觫生，如何雙觝獨崢嶸。
犀中忽有紅尖角，天上也無甜底冰。
只愛衣裳桃杏淺，誰知肌骨雪霜明。
酒徒苦問渠名姓，無姓無名字子陵。
夏日書事
作者：楊萬里
朝代：宋

一字看成兩，霜鬚摘轉多。
既無書冊分，奈此日長何。
荔子紅初皺，春醅碧欲波。
醉來愁自去，不去亦從它。
夏日絕句
作者：楊萬里
朝代：宋

不但春妍夏亦佳，隨緣花草是生涯。
鹿葱解插纖長柄，金鳳仍開最小花。
夏日雜興
作者：楊萬里
朝代：宋

金陵六月曉猶寒，近北天時較少暄。
打盡來禽那待熟，半開萱草已先翻。
獨龍岡頂青千摺，十字河頭碧一痕。
九郡報來都雨足，插秧收麥喜村村。
夏月頻雨
作者：楊萬里
朝代：宋

一番暑雨一番涼，真箇令人愛日長。
隔水風來知有意，爲吹十里稻花香。
夏至後初暑登連天觀
作者：楊萬里
朝代：宋

登臺長早下臺遲，移遍胡牀無處移。
不是清涼罷揮扇，自緣手倦歇些時。
夏至雨霽與陳履常暮行溪上二首·其一
作者：楊萬里
朝代：宋

西山已暗隔金鉦，猶照東山一抹明。
片子時間弄山色，乍黄乍紫忽全青。
夏至雨霽與陳履常暮行溪上二首·其二
作者：楊萬里
朝代：宋

夕涼恰恰好溪行，暮色催人底急生。
半路蛙聲迎步止，一熒松火隔籬明。
夙興待旦二絕·其一
作者：楊萬里
朝代：宋

覺後難重睡，醉餘還獨醒。
東窗不肯白，挑盡一燈青。
夙興待旦二絕·其二
作者：楊萬里
朝代：宋

村裏無銅漏，金鷄管殺更。
百聲猶未曉，却等第三聲。
多稼亭上望三山中峰獨秀而低
作者：楊萬里
朝代：宋

三山道是遠連天，亭上看來只近簷。
可惜當初低少許，三山幸有一峰尖。
多稼亭前兩株梅盛開
作者：楊萬里
朝代：宋

翟園看梅不滿眼，載酒何曾傾一盞。
空有千株半未花，欲剪一枝無可揀。
歸來却登多稼亭，玉妃驟降千娉婷。
素羅衣裳濯瑶水，珠宮樓閣開銀屏。
國香萬斛量不盡，雪嶺諸峰互相映。
身騎白鳳繞瓊林，肝膽透寒骨毛冷。
看來只是兩株梅，如何遣儂心眼開。
花頭密密紛無數，萼萼枝枝砌成樹。
夕陽斜照光燭天，微風欲度遮無路。
君不見侯門女兒真箇癡，獺髓熬酥滴北枝。
又不見畫工兔穎矜好手，冰水和鉛描玉肌。
先生不能奄有二子者，報答風光只有詩。
今夕不醉仍無歸。
多稼亭前兩檻芍藥紅白對開二百朵
作者：楊萬里
朝代：宋

紅紅白白定誰先，嫋嫋娉娉各自妍。
最是倚欄嬌分外，却緣經雨意醒然。
晚春早夏渾無伴，暖豔晴香政可憐。
好爲花王作花相，不應只遣侍甘泉。
多稼亭前小步
作者：楊萬里
朝代：宋

櫻桃拋過隔牆莟，芍藥叢抽刺土芽。
最是蜜蜂無意思，忍將塵脚踏梅花。
多稼亭前黄菊
作者：楊萬里
朝代：宋

危亭俯涼囿，落葉日夜深。
佳菊獨何爲，開花得我心。
韻孤自無伴，香浄暗滿襟。
根器受正色，非緣學黄金。
獨違春光早，而俟秋寒侵。
豈不愛凋年，坐令淹寸陰。
奈此清苦操，媿入妍華林。
向來朱碧叢，亦復悴斯今。
清霜慘萬象，幽芳耿森森。
持以壽君子，聊爾慰孤斟。
多稼亭宴客
作者：楊萬里
朝代：宋

歸來不省醉還醒，只怪譙門打一更。
秉燭徑穿梅下過，此身真在雪中行。
多稼亭日色甚暖忽有雪數片自晴空而下已而復無
作者：楊萬里
朝代：宋

霽日何曾惹寸雲，忽飛些子雪如塵。
不知底處天花落，風裏吹來數點春。
多稼亭看梅二首·其一
作者：楊萬里
朝代：宋

先生次第即還家，更上城頭一望賒。
行盡荒寒無意思，不如來此看梅花。
多稼亭看梅二首·其二
作者：楊萬里
朝代：宋

梅花不合太爭春，政盛開時却惱人。
試折一枝輕著手，驚飛萬點撲衣巾。
夜同文遠禱雨老岡祠
作者：楊萬里
朝代：宋

秋熱常年無此例，今宵有月不能涼。
槁苗似妬詩人嬾，作意催成禱雨章。
夜坐
作者：楊萬里
朝代：宋

夜永留清坐，詩臞稱病容。
溪鳴風處竹，月濕露中松。
喜事何曾夢，燈花誑殺儂。
欲歸歸已得，歸得却無悰。
夜坐
作者：楊萬里
朝代：宋

欲雪天還惜，不風寒自生。
燈摇無定影，火作始然聲。
又遣庭闈訊，懸知骨肉情。
履端猶幾日，有夢未歸程。
夜坐
作者：楊萬里
朝代：宋

背壁青燈勸讀書，窺窗素月喚看渠。
向來諸老端何似，未必千年便不如。
春後春前雙雪鬢，江南江北一茅廬。
只愁夜飲無供給，小雨新肥半圃蔬。
夜坐二首·其一
作者：楊萬里
朝代：宋

繡簾無力護東風，燭影何曾正當紅。
獸炭貂裘猶道冷，梅花不易玉霜中。
夜坐二首·其二
作者：楊萬里
朝代：宋

寒宵老眼只長醒，蝴蝶頻催夢不成。
不是三更三四點，如何一睡到天明。
夜坐小集
作者：楊萬里
朝代：宋

霜餘雪後夜無風，人在燈前梅影中。
玉作寒蔬冰作酒，詩人猶自怨天窮。
夜宿房溪飲野人張珦家桂葉鹿蹄酒其法以桂葉爲餠以鹿蹄煮酒釀以八月過是則味減云
作者：楊萬里
朝代：宋

桂葉揉青作麴投，鹿蹄煮醁趁涼篘。
落杯瑩滑冰中水，過口森嚴菊底秋。
玉友黄封猶退舍，齏湯蜜汁更輸籌。
野人未許傳醅法，剩買雙缾過別州。
夜宿東渚放歌三首·其一
作者：楊萬里
朝代：宋

前山欺我船兀兀，結約江妃行小譎。
乘我船摇忽遠逃，見我船定還孤出。
老夫敢與山爭强，受侮不可更禁當。
醉立船頭看到夕，不知山於何許藏。
夜宿東渚放歌三首·其三
作者：楊萬里
朝代：宋

天公要飽詩人眼，生愁秋山太枯淡。
旋裁蜀錦展吳霞，低低抹在秋山半。
須臾紅錦作翠紗，機頭織出暮歸鴉。
暮鴉翠紗忽不見，只見澄江浄如練。
夜宿東渚放歌三首·其二
作者：楊萬里
朝代：宋

看山須看山表裏，不然看山還誤事。
平時只愛萬峰青，落日惟存數尖紫。
浙江船上多少人，往來看山誰識真。
丁寧舟人莫浪語，却恐兒輩不肯去。
夜宿楊溪曉起見雪
作者：楊萬里
朝代：宋

茅簷無聲風不起，誤喜夜來雨應止。
開門送眼忽心驚，失却前山萬堆翠。
江南只說浙西山，更令著雪與人看。
諸峰盡處一峰出，凜然玉立最高寒。
溪聲細伴吟聲苦，客心冷趁波心去。
掉頭得句恐天嗔，且喚征夫問前路。
夜宿王才臣齋中睡覺聞風雪大作
作者：楊萬里
朝代：宋

雨外風非細，風中雪更飛。
夜聲吹不盡，寒客卧相依。
一醉醒醒了，平生事事非。
終年纔小款，明日又言歸。
夜寒獨覺
作者：楊萬里
朝代：宋

兒啼驚覺夢中身，恰則華胥政問津。
脚到五更偏作冷，老來萬事不如人。
若無窗月誰相伴，聽盡雞聲不肯晨。
尚有布衾寒似鐵，無衾似鐵始言貧。
夜泊平望二首·其一
作者：楊萬里
朝代：宋

夜來微雪曉還晴，平望維舟嫩月生。
道是燭花總無恨，爲誰須暗爲誰明。
夜泊平望二首·其二
作者：楊萬里
朝代：宋

一色河邊賣酒家，於中酒客一家多。
青帘不飲能樣醉，弄殺霜風舞殺它。
夜泊平望終夕不寐三首·其一
作者：楊萬里
朝代：宋

船中新熱睡難成，聽盡漁舟掠水聲。
不分兩窗窗外月，如何不爲別人明。
夜泊平望終夕不寐三首·其三
作者：楊萬里
朝代：宋

一生行路便多愁，落得星星兩鬢秋。
數盡歸程到家了，此身猶未出蘇州。
夜泊平望終夕不寐三首·其二
作者：楊萬里
朝代：宋

櫻桃湖裏月如霜，偏照征人寸斷腸。
醉裏不知家尚遠，夢回忽覺路初長。
夜泊曲灣
作者：楊萬里
朝代：宋

順流一日快舟行，薄暮風濤特地生。
不是江神驚客子，勸人早泊莫追程。
夜泊英州
作者：楊萬里
朝代：宋

旅病情先惡，愁眠夢更驚。
犬須終夕吠，月到五更明。
未解波頭意，偏來枕底聲。
平生厭行路，投老正追程。
夜泊釣臺小酌
作者：楊萬里
朝代：宋

牛狸送我止嚴陵，黄雀隨人或帝城。
海錯未來鄉味盡，一杯今夕笑先生。
夜泊鴉磯
作者：楊萬里
朝代：宋

峽中盡日沒人煙，船泊鴉磯也有村。
已被子規酸骨死，今宵第一莫啼猿。
夜熱不寐曉起步溪上
作者：楊萬里
朝代：宋

夜氣積到曉，微涼方滿川。
老夫乘早起，落月正娟然。
拄杖丫疲檐，行人憩痛肩。
勞生誰獨免，客路最堪憐。
夜窗二首·其一
作者：楊萬里
朝代：宋

口角哦詩細有聲，不妨半醉不妨行。
青燈一點纔如黍，解作書窗徹夜明。
夜窗二首·其二
作者：楊萬里
朝代：宋

詩人心緒幾時休，逢著三春似九秋。
數到五更仍五點，明朝還更有新愁。
夜聞蕭伯和與子上弟讀書
作者：楊萬里
朝代：宋

少日耽書病得臞，何曾燈火稍相疎。
如今老懶那能許，卧聽鄰齋夜讀書。
夜聞風聲
作者：楊萬里
朝代：宋

作寒作暑無處避，開花落花儘他意。
只有夜聲殊可憎，偏攪愁人五更睡。
幸自無形那有聲，無端樹子替渠鳴。
斫盡老槐與枯柳，更看渠儂作麽生。
夜觀庭中梅花
作者：楊萬里
朝代：宋

霧質雲爲屋，瓊膚玉作裳。
花明不是月，夜靜偶聞香。
夜讀詩卷
作者：楊萬里
朝代：宋

幽屏元無恨，清愁不自任。
兩窗兩橫卷，一讀一沾襟。
祗有三更月，知予萬古心。
病來謝杯杓，吟罷重長吟。
夜過五牧
作者：楊萬里
朝代：宋

船頭更鼓打兩聲，如何未到常州城。
道旁火炬如晝明，道上牽夫如蟻行。
今宵到得荆溪館，我欲眠時夜還短。
明朝擁被窺船窗，百尺柳條垂兩岸。
夜過楊州二首·其一
作者：楊萬里
朝代：宋

祗今何許問迷樓，更有垂楊記御溝。
除却瓊花與紅藥，楊州不是古楊州。
夜過楊州二首·其二
作者：楊萬里
朝代：宋

新晴殘凍未全銷，月戀冰河雪戀橋。
兩岸紅燈成白晝，楊州臘月看元宵。
夜過高郵
作者：楊萬里
朝代：宋

水鳥舟人兩不棲，波聲風響總堪悲。
覺來枕上三更後，夢到江南一霎時。
邵伯問來還漸近，高郵過了不曾知。
滿天星月銀河濕，明早新晴也大奇。
夜離零陵以避同僚追送之勞留二絕簡諸友·其一
作者：楊萬里
朝代：宋

已坐詩臞病更羸，諸公剛欲餞湘湄。
夜浮一葉逃盟去，已被沙鷗聖得知。
夜離零陵以避同僚追送之勞留二絕簡諸友·其二
作者：楊萬里
朝代：宋

思歸日日只空言，一棹今真水月間。
半夜猶聞郡樓鼓，明朝應失永州山。
夜雨
作者：楊萬里
朝代：宋

幽人睡正熟，不知江雨來。
驚風颯然起，聲若山嶽摧。
起坐不復寐，萬感集老懷。
憶年十四五，讀書松下齋。
寒夜耿難曉，孤吟悄無儕。
蟲語一燈寂，鬼啼萬山哀。
雨聲正如此，壯心滴不灰。
即今踰知命，已先十年衰。
不知後此者，壯心肯更回。
舊學日疏蕪，書冊久塵埃。
聖處與天似，而我老相催。
坐念慨未已，東窗晨光開。
夜雨不寐
作者：楊萬里
朝代：宋

雨急點不疎，瓦乾聲可數。
滴破江湖夢，合眼無復補。
更長酒力短，睡甜詩思苦。
已自不成眠，如何更遭許。
夜雨曉發橫岡
作者：楊萬里
朝代：宋

醖造通宵雨，殷勤數日風。
加三濃穉綠，第一淡蔫紅。
潤物初非惠，司春豈有功。
老農私獨喜，不羨去年豐。
夜雨泊新淦
作者：楊萬里
朝代：宋

亂眼纔迷樹，回頭已濕沙。
蕭蕭打篷急，點點入船斜。
此夕初爲客，何時却到家。
餘樽曾卧否，喚取作生涯。
夜雨獨覺
作者：楊萬里
朝代：宋

枕上還鄉枕上回，更更點點把人催。
雨將苔砌滴到曉，風揀荻簾疎處來。
每到凋年每多感，不教睡眼不曾開。
來宵我識華胥路，莫近茶甌近酒杯。
夜飲二首·其一
作者：楊萬里
朝代：宋

夜飲空齋冷，移歸近竹爐。
酒新今晚醡，燭短昨宵餘。
紫蔗椽來大，黄柑蜜不如。
醉中得五字，索筆不能書。
夜飲二首·其二
作者：楊萬里
朝代：宋

飲酒無奇訣，且斟三四分。
初頭只嫌淺，忽地有餘春。
身外多少事，燈前子細論。
絕憐青女老，忍冷撒瓊塵。
夜飲以白糖嚼梅花
作者：楊萬里
朝代：宋

剪雪作梅只堪嗅，點蜜如霜新可口。
一花自可嚥一杯，嚼盡寒花幾杯酒。
先生清貧似饑蚊，饞涎流到瘦脛根。
贛江壓糖白於玉，好伴梅花聊當肉。
夜飲周同年權府家
作者：楊萬里
朝代：宋

老趁漁船泊館娃，月明夜飲故人家。
春風吹酒不肯醒，嚼盡酴醾一架花。
夢亡友黄世永夢中猶喜談佛既覺感念不已因和夢李白韻以記焉二首·其一
作者：楊萬里
朝代：宋

子在人每憎，子亡憎者惻。
自吾失此友，但覺生意息。
猶解夢裏來，豈子餘此憶。
死生知有無，賢聖或未測。
渾作白日看，不記夜許黑。
尚憐紫鸞姿，未舉先折翼。
只驚玉雪容，冷面带古色。
夢淚覺猶濕，悲罷喜有得。
夢亡友黄世永夢中猶喜談佛既覺感念不已因和夢李白韻以記焉二首·其二
作者：楊萬里
朝代：宋

去年客京都，子去我未至。
得書不得面，安用殷勤意。
猶矜各未老，相見當亦易。
不知此蹉跎，交道遽云墜。
一抔胡不仁，埋此經世志。
絃絕諒何益，蕙歎庸不顇。
吾聞佛者流，正以生作累。
夢中尚微言，子豈悲世事。
夢作碾試館中所送建茶絕句
作者：楊萬里
朝代：宋

天上蓬山新水芽，羣仙遠寄野人家。
坐看寶带黄金銙，吹作春風白雪花。
夢種菜
作者：楊萬里
朝代：宋

背秋新理小園荒，過雨畦丁破塊忙。
菜子已抽蝴蝶翅，菊花猶著鬰金裳。
從教蘆菔專車大，早覺蔓菁撲鼻香。
宿酒未銷羹糝熟，析酲不用柘爲漿。
大丞相益國周公訪予於碧瑶洞天劉敏叔寫以爲圖求予書其後
作者：楊萬里
朝代：宋

平叔曾過魏秀才，何如老子致元台。
蒼松翠竹青苔逕，也不傳呼宰相來。
大兒長孺同羅時清尋凉鹽橋
作者：楊萬里
朝代：宋

燈火希疎夜向中，追涼只與熱相逢。
意行行到新橋上，兩岸無人四面風。
大兒長孺赴零陵簿示以雜言
作者：楊萬里
朝代：宋

好官易得忙不得，好人難做須著力。
汝要作好官，令公書考不可鑽。
借令巧鑽得，遺臭千載心爲寒。
汝要作好人，東家也是橫目民。
選官無選處，却與天地長青春。
老夫今年六十四，大兒壯歲初筮仕。
先人門戶冷如冰，豈不願汝取高位。
高位莫愛渠，愛了高位失丈夫。
老夫老則老，官職不要討。
白頭官裏捉出來，生愁無面見草萊。
老夫不足學，聖賢有前作。
譬如著棋著到國手時，國手頭上猶更儘有著。
大司成顔幾聖率同舍招游裴園泛舟繞孤山賞荷花晚泊玉壺得十絕句·其一
作者：楊萬里
朝代：宋

鳳城魚鑰曉開銀，國子先生領搢紳。
山水光中金鑿落，芙蕖香裏葛頭巾。
大司成顔幾聖率同舍招游裴園泛舟繞孤山賞荷花晚泊玉壺得十絕句·其一〇
作者：楊萬里
朝代：宋

游盡西湖賞盡蓮，玉壺落日泊樓船。
莫嫌當處荷花少，剩展湖光幾鏡天。
大司成顔幾聖率同舍招游裴園泛舟繞孤山賞荷花晚泊玉壺得十絕句·其七
作者：楊萬里
朝代：宋

城中擔上買蓮房，未抵西湖泛野航。
旋折荷花剝蓮子，露爲風味月爲香。
大司成顔幾聖率同舍招游裴園泛舟繞孤山賞荷花晚泊玉壺得十絕句·其三
作者：楊萬里
朝代：宋

岸岸園亭傍水濱，裴園飛入水心橫。
旁人莫問游何許，只揀荷花閙處行。
大司成顔幾聖率同舍招游裴園泛舟繞孤山賞荷花晚泊玉壺得十絕句·其九
作者：楊萬里
朝代：宋

人間暑氣正如炊，上了湖船便不知。
湖上四時無不好，就中最說藕花時。
大司成顔幾聖率同舍招游裴園泛舟繞孤山賞荷花晚泊玉壺得十絕句·其二
作者：楊萬里
朝代：宋

小步深登野寺幽，古松將影入茶甌。
鈴聲忽起九天半，有塔危峰最上頭。
大司成顔幾聖率同舍招游裴園泛舟繞孤山賞荷花晚泊玉壺得十絕句·其五
作者：楊萬里
朝代：宋

西湖舊屬野人家，今屬天家不屬他。
水月亭前且楊柳，集芳園下儘荷花。
大司成顔幾聖率同舍招游裴園泛舟繞孤山賞荷花晚泊玉壺得十絕句·其八
作者：楊萬里
朝代：宋

故人京尹劇風流，走送厨珍佐勝游。
青李來禽沈冰雪，黄金白璧斫蝤蛑。
大司成顔幾聖率同舍招游裴園泛舟繞孤山賞荷花晚泊玉壺得十絕句·其六
作者：楊萬里
朝代：宋

小泛西湖六月船，船中人即水中仙。
外鋪雲錦千弓地，中度瑠璃百摺天。
大司成顔幾聖率同舍招游裴園泛舟繞孤山賞荷花晚泊玉壺得十絕句·其四
作者：楊萬里
朝代：宋

船開便與世塵疎，飄若乘風度太虛。
坐上偶然遺餠餌，波間無數出龜魚。
大孤山
作者：楊萬里
朝代：宋

小姑小年嫁彭郎，大姑不嫁空自孀。
小姑有夫似織女，大姑無夫如阿姮。
廬慈也曾作媒妁，執柯教與五老約。
東方一老差妙齡，匹似彭郎却老成。
大姑背面啼更道，豈有老人會年少。
大姑年來年去今亦老。
天絲行
作者：楊萬里
朝代：宋

天孫嬾困拋雲機，却倩月姊看殘絲。
玉兔偷將乞風伯，和機失却天未知。
風伯得絲那解織，未嘗躬桑那解惜。
掀髯一笑戲一吹，散入寒空收不得。
曉來翠嶺瑩無痕，片雲忽裂落嶺根。
須臾吹作萬縷銀，乃是天絲不是雲。
遠山成練不曾捲，近林成紗未經翦。
坐看斜飛拂面來，分明是絲尋不見。
元來著面化成水，是水是絲問誰子。
太令人田氏挽辭二首·其一
作者：楊萬里
朝代：宋

天竺瓊爲岫，西湖錦作春。
輕軒過微雨，小宰太夫人。
游覽年年好，恩封日日新。
如何君氏賵，忽費水衡銀。
太令人田氏挽辭二首·其二
作者：楊萬里
朝代：宋

家食初偕隠，君羹晚得嘗。
金花千軸告，玉樹五枝香。
咫尺相山室，葱曨瓦廟岡。
真令淮水絕，依舊慶源長。
太守趙山父命劉秀才寫予老醜索贊
作者：楊萬里
朝代：宋

□□如斯兼兒醜，丹青寫出十分真。
凌煙繪像吾無望，喜在山林老此身。
太守趙山父命劉秀才寫予老醜索贊
作者：楊萬里
朝代：宋

香山有箇狂客，恣游三十六峰。
不是河南賢尹，誰贈明月清風。
太寧郡夫人張氏挽詞二首·其一
作者：楊萬里
朝代：宋

蓋世金甌譜，傳家象笏囊。
藁砧八葉相，桂子一枝香。
葱嶺參西學，蘭陔揜北堂。
能詩飽經史，箇是女班揚。
太寧郡夫人張氏挽詞二首·其二
作者：楊萬里
朝代：宋

我憶定齋老，壺觴父子間。
西湖梅半落，東館月初彎。
俄頃王姑酒，嶔岑杜母山。
升堂遲一拜，作誄費頻刪。
太平寺水郡人徐友畫清濟貫河
作者：楊萬里
朝代：宋

太平古寺劫灰餘，夕陽惟照一塔孤。
得得來看還不樂，竹莖荒處破殿虛。
偶逢老僧聽僧話，道是壁間留古畫。
徐生絕筆今百年，祖師相傳妙天下。
壁如雪色一丈許，徐生畫水纔盈堵。
橫看側看只麽是，分明是畫不是水。
中有清濟一線波，橫貫萬里濁浪之黄河。
雷奔電卷儘渠猛，獨清元自不隨它。
波痕盡處忽掀怒，攪動一河秋色暮。
分明是水不是畫，老眼向來元自誤。
佛廬化作金柁樓，銀山雪堆風打頭。
是身飄然在中流，奪得太一蓮葉舟。
僧言此畫難再覓，官歸江西却相憶。
并州剪刀剪不得，鵝溪疋絹官莫惜，貌取秋濤懸坐側。
好事近
作者：楊萬里
朝代：宋

月未到誠齋，先到萬花川穀。不是誠齋無月，隔一林修竹。如今才是十三夜，月色已如玉。未是秋光奇絕，看十五十六。
姑蘇館上元前一夕觀燈
作者：楊萬里
朝代：宋

茂苑元宵亦盛哉，千紅百紫雪中開。
牡丹自是吳門有，蓮莟移從都下來。
光射瑠璃最精彩，吐成蝃蝀貫昭回。
歸船尚有殘燈在，更與兒曹飲一杯。
姑蘇館上元前一夕陪使客觀燈之集
作者：楊萬里
朝代：宋

節物催人又一年，銀花蓮炬照金尊。
麝䭔官樣陪公讌，粉繭鄉風憶故園。
何似兒孫談草草，不妨燈火半昏昏。
人生行止誰能料，今夕蘇州看上元。
姑蘇館夜雪
作者：楊萬里
朝代：宋

昨朝晴色動春熙，入夜星河弄碧漪。
誰信雪花能樣巧，等它人睡不教知。
起來紅日恍開霽，照得玉花光陸離。
歸去中都說奇事，姑蘇館裏上元時。
子上弟折贈木犀數枝走筆謝之
作者：楊萬里
朝代：宋

我家殊未有秋色，君家先得秋消息。
西風夜入小池塘，木犀漏洩月中香。
一粒粟中香萬斛，君看一梢幾金粟。
門前雙桂更作門，路人知是幽人屋。
數枝寄我開愁眉，欲狀黄香無好詩。
君到廣寒折一枝，香無兩般君自知。
子上持豫章畫扇其上牡丹三株黄白相間盛開一貓將二子戲其旁
作者：楊萬里
朝代：宋

暄風暖景政春遲，開盡好花人未知。
輸與狸奴得春色，牡丹香裏弄雙兒。
子年劉郎寫余老貌求贊
作者：楊萬里
朝代：宋

鬢少梳欲無，髭短鑷更少。
搔鬢祗撚髭，覓句何日了。
安樂坊牧童
作者：楊萬里
朝代：宋

前兒牽牛渡溪水，後兒騎牛回問事。
一兒吹笛笠簪花，一牛載兒行引子。
春溪嫩水清無滓，春洲細草碧無瑕。
五牛遠去莫管它，隔溪便是羣兒家。
忽然頭上數點雨，三笠四蓑趕將去。
安樂廟頭
作者：楊萬里
朝代：宋

誰遣詩家酷愛山，愛山說得口瀾翻。
千峰萬嶺爭投奔，一陟三休却倦煩。
堆案滿前何處著，枯腸飽後豈能餐。
殘嵐剩翠渾無用，包寄金陵同社看。
官道古松
作者：楊萬里
朝代：宋

翠旌綠纛夾車輪，龍作長身鐵作鱗。
莫笑道傍數松樹，古來老却幾官人。
宛陵道中
作者：楊萬里
朝代：宋

溪繚雙衣带，橋森百足蟲。
傘聲松徑雨，巢影柳塘風。
犬誤隨行客，牛偏識牧童。
追程非要緩，路滑試匆匆。
宣歙道中
作者：楊萬里
朝代：宋

天齊玉立萬孱顔，三日深行紫翠間。
便是昨來千佛閣，望中見此兩州山。
詩家寒刮少陵骨，宮樣高梳西子鬟。
祗好遥看莫登覽，今晨登處鬢都斑。
宴客夜歸六言
作者：楊萬里
朝代：宋

月在荔支梢上，人行抹利花間。
但覺胸吞碧海，不知身落南蠻。
宿三里店溪聲聒睡終夕
作者：楊萬里
朝代：宋

破驛荒村山路邊，斜風細雨客燈前。
子規一夜啼到曉，更待溪聲始不眠。
宿南嶺驛二首·其一
作者：楊萬里
朝代：宋

蕨手猶拳已箸長，菊苗初甲可羹嘗。
山村富貴無人享，一路春風野菜香。
宿南嶺驛二首·其二
作者：楊萬里
朝代：宋

茅花似雪復如茸，一望平原淺草中。
盡日向人揮玉麈，知將何事語春風。
宿四望山下望廬山
作者：楊萬里
朝代：宋

過湖見遠岫，澹若橫碧煙。
晨蔚動霽暉，春滋涵雨鮮。
人世那有此，必疑是廬山。
宿驚恍未定，欲問無暇言。
落日泊四望，諸峰森在前。
老夫急親指，舟子答果然。
平地起屏障，倚空開旗旜。
潜抱秀潤質，不露奇怪顔。
乃知名山尊，未與凡嶺班。
嚴重王公體，雍容德人賢。
何必出鋒銳，要駭俗子觀。
坐令我生敬，瞻仰忘憂端。
更待孤月出，開篷望晴巒。
宿城外張氏莊早起入城三首·其一
作者：楊萬里
朝代：宋

燈火頻挑只管殘，雨聲終夜惱空山。
幸蒙曉月多情白，又遣東風抵死寒。
宿城外張氏莊早起入城三首·其三
作者：楊萬里
朝代：宋

眠雲跂石十餘年，回首拋官一瞬間。
送舊迎新也辛苦，一番辛苦兩年閑。
宿城外張氏莊早起入城三首·其二
作者：楊萬里
朝代：宋

破店無雞報五更，只將夢覺當雞鳴。
匆匆上却籃輿了，隔壁人家政睡聲。
宿孔鎮觀雨中蛛絲五首·其一
作者：楊萬里
朝代：宋

雨打蛛絲不打蛛，雨來蛛入畫簷隅。
網羅滿腹輸渠巧，也只蠅蚊命屬渠。
宿孔鎮觀雨中蛛絲五首·其三
作者：楊萬里
朝代：宋

空中仰面却飛身，寂似毗耶不動尊。
忽有一蚊來觸網，手忙脚亂便星奔。
宿孔鎮觀雨中蛛絲五首·其二
作者：楊萬里
朝代：宋

雨罷蜘蛛却出簷，網絲小減再新添。
莫言辛苦無功業，便有飛蟲密處粘。
宿孔鎮觀雨中蛛絲五首·其五
作者：楊萬里
朝代：宋

網羅最密是蛛絲，却被秋蚊聖得知。
粘著便飛來不再，蛛絲也解有疎時。
宿孔鎮觀雨中蛛絲五首·其四
作者：楊萬里
朝代：宋

走得團團織得窠，羣飛來往不逃它。
網羅外面逃多少，枉了辛勤設網羅。
宿小沙溪·其一
作者：楊萬里
朝代：宋

樹捧山煙補缺雲，風揉花雨作香塵。
綠楊儘道無情著，何苦垂條拂路人。
宿小沙溪·其二
作者：楊萬里
朝代：宋

諸峰知我厭泥行，捲盡癡雲放嫩晴。
不分竹梢含宿雨，時將殘點滴寒聲。
宿小粉村
作者：楊萬里
朝代：宋

暮宿溪邊小粉村，一峰如筆正當門。
看來山色元無粉，拂殺濃藍淺黛痕。
宿峨橋化城寺二首·其一
作者：楊萬里
朝代：宋

一溪秋水一橫橋，近路人家却作遥。
柳遶溪橋荷遶屋，何須更著酒旗招。
宿峨橋化城寺二首·其二
作者：楊萬里
朝代：宋

忽從平地上高城，乃是圩塘隄上行。
厚賽柳神銷底物，長腰雲子闊腰菱。
宿度息
作者：楊萬里
朝代：宋

薄雲翳佳月，風爲作金篦。
我行以事役，雲行亦忙爲。
如何今夕寒，只與客子期。
忘情豈我輩，能禁秋興悲。
短檠不解事，喚我哦新詩。
宿廬山栖賢寺示如清長老
作者：楊萬里
朝代：宋

清風迎衣襟，白雲捧脚底。
飄然徑上廬山頭，誰道栖賢三十里。
鄉禪引到獅子峰，旃檀噴出香霧濃。
此一瓣香爲五老，一笑問我顔猶紅。
右看南嶽左東海，方丈祝融抹輕黛。
羣仙遥勸九霞觴，金盤玉箸鯨魚膾。
急呼清風與白雲，送我更往會列真。
鄉禪恐我忽飛去，挽著衣襟復留住。
下視落星石一拳，長江一線湖一涓。
醉掬玉淵亭下泉，磨作墨汁灑醉篇。
宿張家店壁間有趙民則一絕句云舍策投床睡便濃覺來凉葉動西風驚秋念遠無窮意客裏知誰此夜同因次其韵
作者：楊萬里
朝代：宋

督郵不敵客愁濃，那更秋宵一笛風。
公子何曾知許事，曠懷也解與人同。
宿徐元達小樓
作者：楊萬里
朝代：宋

樓迥眠曾著，秋寒夜更加。
市聲先曉動，窗月傍人斜。
役役名和利，憧憧馬又車。
如何泉石耳，禁得許諠譁。
宿新市徐公店二首·其一
作者：楊萬里
朝代：宋

籬落疎疎一逕深，樹頭新綠未成陰。
兒童急走追黄蝶，飛入菜花無處尋。
宿新市徐公店二首·其二
作者：楊萬里
朝代：宋

春光都在柳梢頭，揀折長條插酒樓。
便作在家寒食看，村歌社舞更風流。
宿新豐坊詠瓶中牡丹因懷故園二首·其一
作者：楊萬里
朝代：宋

客子泥塗正可憐，天香國色一枝鮮。
雨中晚斂寒如此，燭底宵暄笑粲然。
自覺玉容微婉軟，急將翠掌護嬋娟。
江南也有新豐市，未羨賓王酌聖賢。
宿新豐坊詠瓶中牡丹因懷故園二首·其二
作者：楊萬里
朝代：宋

天下花王絕世無，儂家移得洛徽蘇。
花頭每朶一千葉，親手前春五百株。
雪白猩紅相映带，嬌黄釅紫更敷腴。
鄉魂開眼歸將去，飛過長江彭蠡湖。
宿月巖
作者：楊萬里
朝代：宋

月華無滿亦無虧，天借寒光劣半規。
長挂冰盤下弦魄，新生丹桂出輪枝。
偏令南省登金客，爭賦東堂片玉詩。
傳語姮娥還有妹，請分一箇住幽奇。
宿查瀨
作者：楊萬里
朝代：宋

寒流一带檻前橫，落日諸峰霞外明。
水斷新洲添五里，客尋舊路却重行。
江車自轉非人踏，沙碓長舂徹夜鳴。
疇昔穉桑今秃樹，如何白髮不教生。
宿楊塘店
作者：楊萬里
朝代：宋

吾生行路何時了，舊館重來身漸老。
路旁松桂只十年，如今脩脩舊小小。
昨宵宿處又雲邊，來宵還似今宵然。
陳迹更待俛仰間，有酒不飲要稱賢。
宿楓平
作者：楊萬里
朝代：宋

休說江西西路行，東來骨瘦却詩清。
恐緣桂玉疎雲子，敢對溪山喚麴生。
宿樂平縣北十里西塘
作者：楊萬里
朝代：宋

破店能無漏，孤燈肯更明。
中間通客路，終夜有人聲。
坐又坐不得，眠來眠未成。
如何故山友，抵死怨躬耕。
宿橫岡
作者：楊萬里
朝代：宋

我豈忘懷一畝居，誰令愛讀數行書。
秋南春北雁相似，柳思花情鶑不如。
上市魚蝦村店酒，带花菘芥晚春蔬。
長亭一醉非難事，造物相撩莫管渠。
宿池州齊山寺即杜牧之九日登高處
作者：楊萬里
朝代：宋

我來秋浦政逢秋，夢裏曾來似舊游。
風月不供詩酒債，江山長管古今愁。
謫仙狂飲顛吟寺，小杜倡情冶思樓。
問著州民渾不識，齊山依舊俯寒流。
宿湖甫山
作者：楊萬里
朝代：宋

夜泊湖甫山，綠楊護危堤。
迅雷將殘雨，似猛竟復微。
曉月解風纜，熟睡初不知。
起來問宿處，千山翠相圍。
霽峰有剩謁，旭溪無停輝。
遠樹蘆外出，若與船爭馳。
多情東林塔，寸步不相離。
後送欣已遠，前迎復在茲。
不知塔意厚，爲復船行遲。
誰能仆此塔，庶不淹吾歸。
獨感夜來雨，政作朝涼資。
宿潭石步
作者：楊萬里
朝代：宋

三更無月天正黑，電光一掣隨霹靂。
雨穿天心落篷脊，急風橫吹斜更直。
疎篷穿漏濕床席，波聲打枕一紙隔。
夢中驚起眠不得，攬衣危坐三嘆息。
行路艱難非不歷，平生不曾似今夕。
天公嚇客惡作劇，不相關白出不測。
收風拾雨猝無策，如何乞得東方白。
垂頭縮脚正偪仄，忽然頭上復一滴。
宿潮州海陽館獨夜不寐二首·其一
作者：楊萬里
朝代：宋

醉來還睡睡還醒，長是三更夢便驚。
細數更聲有何益，不然作麽到天明。
宿潮州海陽館獨夜不寐二首·其二
作者：楊萬里
朝代：宋

臘前蚊子已能歌，揮去還來奈爾何。
一隻攪人終夕睡，此聲元自不須多。
宿灘頭海智寺
作者：楊萬里
朝代：宋

平生行路敢求安，便要求安也大難。
古寺無門更無壁，若教半夜作春寒。
宿牧牛亭秦太師墳庵
作者：楊萬里
朝代：宋

函關只有一穰侯，瀛館寧無再帝丘。
天極八重心未死，台星三點坼方休。
只看壁後新亭策，恐作栘中屬國羞。
今日牛羊上丘壠，不知丞相更嗔不。
宿白雲山奉聖禪寺
作者：楊萬里
朝代：宋

徑夾長松照地青，眼看高閣與雲平。
出林殿脊先知寺，滿路花枝未見鶑。
上到峰頭千嶂合，下臨嶺脚一溪橫。
山寒入骨冰相似，冰殺人來却道清。
宿皂口驛
作者：楊萬里
朝代：宋

倦投破驛歇征驂，喜見山光政蔚藍。
不奈東風無檢束，亂吹花片點春衫。
宿花斜橋見雞冠花二首·其一
作者：楊萬里
朝代：宋

出牆那得丈高雞，只露紅冠隔錦衣。
却是吳兒工料事，會稽真箇不能啼。
宿花斜橋見雞冠花二首·其二
作者：楊萬里
朝代：宋

陳倉金碧夜雙斜，一隻今棲紀渻家。
別有飛來矮人國，化成玉樹後庭花。
宿萬安鋪
作者：楊萬里
朝代：宋

來朝還入鰐魚鄉，未到潮陽到揭陽。
休說春風歸路遠，只今去路不勝長。
宿蘭溪水驛前三首·其一
作者：楊萬里
朝代：宋

繫纜蘭溪岸，開襟柳驛窗。
人爭趨夜市，月自浴秋江。
燈火疎還密，帆檣隻更雙。
平生經此縣，今夕駐孤幢。
宿蘭溪水驛前三首·其三
作者：楊萬里
朝代：宋

水色秋逾白，山光夜不青。
一眉畫天月，萬粟種江星。
小酌居然醉，當風不覺醒。
誰家教兒子，清誦隔疎櫺。
宿金陵鎮棲隠寺望橫山
作者：楊萬里
朝代：宋

再見橫山滴眼新，山曾勸我脫官身。
燈籠簫鼓年年社，酒盞鶑花處處人。
忽憶諸公牡丹會，轉頭五柞去年春。
野雲墟月空荒寺，兩袖寒風一帽塵。
宿長安閘
作者：楊萬里
朝代：宋

野次何銷追水程，昏時即住曉時行。
驚眠幸自無更點，猶有船頭擊柝聲。
宿長林
作者：楊萬里
朝代：宋

霧月撩人白，風燈惱客青。
倦多資美睡，酒薄免遲醒。
宿長樂縣驛驛皆用葵葉蓋屋狀如椶葉云
作者：楊萬里
朝代：宋

都將葵葉蓋亭中，樹似桄榔葉似椶。
欲問天公覓微雪，裝成急響打船篷。
宿雞林坊二首·其一
作者：楊萬里
朝代：宋

路覺往而復，意迷東與西。
元來八九渡，只是一條溪。
亭午雖微暑，茲辰較少泥。
諸峰雲上出，不但與雲齊。
宿雞林坊二首·其二
作者：楊萬里
朝代：宋

草有清無俗，田生不用耘。
菰花琱品字，荇葉缺錢文。
出水浮難沒，遥風浄更芬。
物情豈難狀，作麽未前聞。
宿靈鷲禪寺二首·其一
作者：楊萬里
朝代：宋

暑中带汗入山中，霜滿風篁雪滿松。
只是山寒清到骨，也無霜雪也無風。
宿靈鷲禪寺二首·其二
作者：楊萬里
朝代：宋

初疑夜雨忽朝晴，乃是山泉終夜鳴。
流到前溪無半語，在山做得許多聲。
宿青山市四首·其一
作者：楊萬里
朝代：宋

青山業主是玄暉，太白無錢典得伊。
總是詩仙休更訟，兩蓑分釣一魚磯。
宿青山市四首·其三
作者：楊萬里
朝代：宋

近看青山却朗然，更無半點霧和煙。
一峰是石高多少，到得峰頭即到天。
宿青山市四首·其二
作者：楊萬里
朝代：宋

雲塗霧抹澹葱曨，萬匹霜綃罩玉龍。
中有雙峰不爭長，諸峰情願長雙峰。
宿青山市四首·其四
作者：楊萬里
朝代：宋

市心酒店客來嘗，且酹仙家十二郎。
鸚鵡鸕鷀何處覓，只將老瓦當瑶觴。
宿黄土龕五更聞子規
作者：楊萬里
朝代：宋

通宵不睡睡方奇，夢裏驚聞新子規。
祗是一聲已腸斷，況當三月落花時。
不論客子愁無那，便遣家人聽亦悲。
歸到江西歸始了，江東歸得未爲歸。
宿龍回
作者：楊萬里
朝代：宋

大熟虛成喜，微生亦可嗟。
禾頭已生耳，雨脚尚如麻。
頃者官收米，精於玉絕瑕。
四山雲又合，奈爾老農家。
寄中洲茶與尤延之延之有詩再寄黄檗茶仍和其韻
作者：楊萬里
朝代：宋

詩人可笑信虛名，擊節茶芽意不輕。
爾許中洲真後輩，與君顧渚敢連衡。
山中寄去無多子，天上歸來太瘦生。
更送玉塵澆錫水，爲搜孔思攪周情。
寄別何運判德獻移閩憲二首·其一
作者：楊萬里
朝代：宋

再歲三移節，千山一據鞍。
梅花錦囊古，霜月繡衣寒。
民欲刑幾措，公於此豈難。
誰令清廟器，未著侍臣冠。
寄別何運判德獻移閩憲二首·其二
作者：楊萬里
朝代：宋

薄技工奚取，知音一已多。
從公日幾許，去我意如何。
夢裏閩山月，吟邊楚水波。
門闌萬珠履，更試歲寒柯。
寄吳宜之
作者：楊萬里
朝代：宋

罨畫溪頭老詩伯，夜榜仙槎鬰林石。
要令南斗避文星，却歸北辰捧天極。
頃逢桂江雙鯉魚，殷勤兩寄尺素書。
山長水遠到不到，未必韋郎跡也疎。
書中只有相思字，更及融州一寒士。
泮水曾參冷似冰，等待春風放桃李。
寄周子充察院二首·其一
作者：楊萬里
朝代：宋

鄉者豺當路，如今虎在山。
百年諸老盡，一段好風還。
誰謂永嘉末，人猶慶曆間。
班心公定可，更可押廷班。
寄周子充察院二首·其二
作者：楊萬里
朝代：宋

跡遠公猶記，情親勢使疎。
忽思參研席，如許遽龍豬。
雲步知無那，文盟肯棄予。
只哦五箇字，不愈一行書。
寄奉新鍾宰
作者：楊萬里
朝代：宋

傳語清心閣，欣逢詩主人。
鶑花無恙否，風月一番新。
舊日行吟處，今來跡已陳。
應憐楊縣尹，鬚鬢兩如銀。
寄廣東提刑林謙之司業
作者：楊萬里
朝代：宋

玉節星槎下九天，祝融海若讓雲煙。
故人一別還三歲，新句如今更幾篇。
憶昨待班南內否，論詩看雪未央前。
夢中若箇韶州路，庾嶺梅花正可憐。
寄張功父
作者：楊萬里
朝代：宋

問訊子張子，詩狂除未除。
年時一健步，寄我數行書。
舊矣哦招隠，誰歟誦子虛。
江湖隔京洛，不是愛相疎。
寄張欽夫二首·其一
作者：楊萬里
朝代：宋

作郡纔佳政，留中即好音。
還將著書手，拈出正君心。
嶽麓風霜飽，脩門雨露深。
登庸何恨晚，廊廟要山林。
寄張欽夫二首·其二
作者：楊萬里
朝代：宋

工瑟曾緣利，鳴琴豈負予。
髮於貧裏白，詩亦病來疎。
知己俱霄漢，孤蹤且簿書。
三年知免矣，一飽會歸歟。
寄朱元晦長句以牛尾貍黄雀冬貓笋伴書
作者：楊萬里
朝代：宋

大武尾裔名季貍，目如點漆膚凝脂。
江夏無雙字子羽，九月授衣先著絮。
何如苗國孤竹君，排霜傲雪高拂雲。
子孫總角遁歸根，金相玉質芝蘭芬。
三士脂韋與風節，借箸酒池俱勝絕。
先生胸次有皂白，一醉不須向人說。
寄王用之判府監簿
作者：楊萬里
朝代：宋

寅清堂上初相識，君如玉樹逢春碧。
滕王閣下重相從，君如天驥追秋風。
九州四海王魯公，有子不減漢八龍。
君才況是廊廟具，登庸衣鉢親分付。
笋班小試雲霄步，州麾妙琢湖山句。
君不見西京韋家父子間，阿成官職似阿賢。
皇朝呂家也不惡，大申小申相後先。
看君一武超韋呂，奄有龜蒙再封魯。
寄蕭仲和
作者：楊萬里
朝代：宋

貧裏端何好，欣然肯不居。
詩臞將到骨，室陋得關渠。
我嬾今仍老，誰能强著書。
談間可無子，獨判一秋虛。
寄袁起巖樞密賀新除仍謝送四縑并詩集兼懇求陳婿薦書二首·其一
作者：楊萬里
朝代：宋

樞相身通貴，恩書意轉親。
四端香雪縠，一卷錦江春。
公即專堂印，儂方理釣緡。
五公今果六，詩讖也如神。
寄袁起巖樞密賀新除仍謝送四縑并詩集兼懇求陳婿薦書二首·其二
作者：楊萬里
朝代：宋

知己熙鴻化，陽和被九臯。
自憐今老病，無分惱鈞陶。
獨念東床客，猶沉左選曹。
春風半張紙，立地作宜敖。
寄謝蜀帥袁起巖尚書閣學寄贈藥物二首·其一
作者：楊萬里
朝代：宋

卧雪先生冰雪胸，小迂星履領元戎。
草堂衣鉢風騷將，花屋笙簫造化工。
杜宇催歸波正綠，海棠不睡燭斜紅。
遨頭未了詞頭下，四世重新六五公。
寄謝蜀帥袁起巖尚書閣學寄贈藥物二首·其二
作者：楊萬里
朝代：宋

拋官歸隠七經年，睡殺山雲笑殺天。
剩雨殘風黄帽底，顛詩中酒白鷗前。
少年行路今已矣，厚祿故人書寂然。
只有錦城袁閣學，寄詩贈藥意悁悁。
寄賀建康留守范參政端明二首·其一
作者：楊萬里
朝代：宋

寄衣不是未教歸，不合威名滿四夷。
天與中興開日月，帝分萬乘半旌旗。
春生錦繡山河早，秋到江淮草木遲。
卧護北門朞月爾，却專堂印鳳凰池。
寄賀建康留守范參政端明二首·其二
作者：楊萬里
朝代：宋

一生狂殺老猶狂，只炷先生一瓣香。
不爲渠儂在廊廟，無端將相更文章。
江南海北三千里，玉唾銀鈎十萬行。
早整乾坤早巖壑，石湖風月剩分張。
寄陸務觀
作者：楊萬里
朝代：宋

君居東浙我江西，鏡裏新添幾縷絲。
花落六回疎信息，月明千里兩相思。
不應李杜翻鯨海，更羨夔龍集鳳池。
道是樊川輕薄殺，猶將萬戶比千詩。
寄題保靜庵
作者：楊萬里
朝代：宋

洙泗九淵閟玄珠，沒人下取龍怒鬚。
迂叟勃興章甫徒，刺手一探珠炯如。
正心保躬四顆餘，一顆光照千乘車。
艮齋豎起麈拂子，保靜居士一笑喜。
試著此珠狂波底，波自拍天珠在水。
江南江北起秋風，庵前庵後吹霜松。
居士焚香於其中，手揮五絃送歸鴻。
寄題儋耳東坡故居尊賢堂太守譚景先所作二首·其一
作者：楊萬里
朝代：宋

東坡無地頓危身，天賜黎山活逐臣。
萬里鯨波隔希奭，千年桂酒弔靈均。
精忠塞得乾坤破，日月伴渠文字新。
祇箇短簷高屋帽，青蓮未是謫仙人。
寄題儋耳東坡故居尊賢堂太守譚景先所作二首·其二
作者：楊萬里
朝代：宋

先生初落海南垂，茅屋三間不到伊。
更有高堂懸畫像，幸無過客首新詩。
古來賢聖皆如此，身後功名屬阿誰。
底事百年譚太守，却教賓主不同時。
寄題八桂張松卿義莊
作者：楊萬里
朝代：宋

張氏避氈裘，邢遷來桂州。
買田同族食，作計豈孫謀。
公藝君今是，希文古罕儔。
荆花再連理，萱草更千秋。
寄題分宜李克明上舍高居二詠·不礙雲山樓
作者：楊萬里
朝代：宋

想見謫仙裔，卷簾雙眼寒。
雲山千疊碧，飛舞入欄干。
寄題分宜李克明上舍高居二詠·東塾
作者：楊萬里
朝代：宋

一鳳領四雛，夜作吾伊聲。
梧桐高拂日，好去瑞堯庭。
寄題劉元明環翠閣二首·其一
作者：楊萬里
朝代：宋

閣在青圍翠繞中，何時我輩略搘筇。
亦聞佳處無多子，只有千峰與萬峰。
寄題劉元明環翠閣二首·其二
作者：楊萬里
朝代：宋

一夜秋聲惱井桐，夢回得句寄西風。
詩成却問題詩處，正在東山東復東。
寄題劉凝之墳山壯節亭用轆轤體
作者：楊萬里
朝代：宋

見了廬山想此賢，此賢見了失廬山。
胸中書卷雲凌亂，身外功名夢等閑。
一點目光牛背上，五絃心在雁行間。
欲吟壯節題崖石，筆挾風霜齒頰寒。
寄題劉巨卿家六詠·來薰軒
作者：楊萬里
朝代：宋

薰風自南來，萬象皆披襟。
老子本不熱，看他度青林。
寄題劉巨卿家六詠·壺天
作者：楊萬里
朝代：宋

其大彌九蒼，其小貯一壺。
靜觀性中天，大小竟何如。
寄題劉巨卿家六詠·拙庵
作者：楊萬里
朝代：宋

天下無箇事，巧著事便生。
濂溪一賦在，座右不須銘。
寄題劉巨卿家六詠·蒙齋
作者：楊萬里
朝代：宋

是心如維斗，萬物所取正。
蒙之以微雲，孤光更淵靚。
寄題劉巨卿家六詠·西隠
作者：楊萬里
朝代：宋

山林與朝市，隠處俱未是。
只箇西枝西，默坐且求志。
寄題劉巨卿家六詠·詣齋
作者：楊萬里
朝代：宋

紫鸞自超詣，一日可天地。
兒郎但讀書，聖處底難至。
寄題劉成功錦里
作者：楊萬里
朝代：宋

嘉林市中塵一丈，嘉林寺後竹千竿。
先君授徒竹窗底，我初識君俱少年。
同師同舍同筆硯，火冷燈青飛雪片。
春風一夜吹林花，南北飄零各星散。
我今頭白苦思歸，羨君山園芋栗肥。
爲君題作小錦里，君應一笑巾墮几。
寄題劉正卿雙清軒
作者：楊萬里
朝代：宋

吾鄉今代劉更生，新序說苑落筆成。
問渠才思寧底巧，玉泉繞屋供雙清。
此泉來從何境界，銀河飛下雙羅带。
便好乘槎犯斗星，斫桂廣寒天上行。
寄題劉直卿冰壺二首·其一
作者：楊萬里
朝代：宋

外看積翠玉千峰，中有清池月半弓。
更拓長堤三十里，剩栽楊柳與芙蓉。
寄題劉直卿冰壺二首·其二
作者：楊萬里
朝代：宋

壺裏清冰冰裏人，箇邊無地可留塵。
何時去弄池中月，照我星星白髮新。
寄題南城吳子直子常上舍兄弟社倉
作者：楊萬里
朝代：宋

有虞有宋雙重華，兩聖一心民一家。
綠針刺水農事起，重華愁早從此始。
黄雲登場萬寶秋，重華對天失却愁。
二十八年臨玉座，太半光陰愁裏過。
天顔憂喜丞相知，常平使者陳便宜。
倡爲社倉首建溪，旴江吳札承君師。
伯霜仲雪發爾私，支奇虐魃手莫施。
活幾侲子幾凍黎，詔子文孫孫又子。
箇是重華聖人意，無論十世百千世。
寄題南昌尉廳思賢亭
作者：楊萬里
朝代：宋

有客栖霞外，無名涴黨中。
南州一高士，東漢獨清風。
舊國已禾女，荒阡猶石翁。
更煩吹笛魄，端爲洗榛叢。
寄題吳仁傑架閣玩芳亭
作者：楊萬里
朝代：宋

洞庭波上木葉脫，巫山宅前野花發。
子規啼殺不見人，空令千載憶靈均。
春蘭九畹百畝蕙，自榮自落誰能佩。
澤國東山最上頭，有客玩芳杜若洲。
扁舟夜上人鮓甕，手掇騷人衆芳種。
歸來夢到閬風臺，靈均花草和露栽。
寄言衆芳未要開，更待誠齋老子來。
寄題周元吉左司山居三詠·可止亭
作者：楊萬里
朝代：宋

金印龍章屬市朝，清風明月屬漁樵。
世皆蠻觸君知止，渠自王公我豈驕。
真箇歸田何必賦，自家甘隠不緣招。
老夫三徑都荒了，松菊雖存已半凋。
寄題周元吉左司山居三詠·適菴
作者：楊萬里
朝代：宋

莫道蓴鱸不近名，儘談鵬鷃未忘情。
醉中賭得苕溪月，醒後還輸茂苑鶑。
豈但二豪俱不見，向來三傑亦何成。
有人來問適菴趣，便是公榮也一觥。
寄題周元吉左司山居三詠·酣賦亭
作者：楊萬里
朝代：宋

詩酒如今誰主盟，須還酣賦老先生。
三杯兩盞鶑花底，一斗百篇談笑成。
太白自翻新樂府，小蠻度入妙歌聲。
生前身後名兼飲，二事何曾有重輕。
寄題周元吉湖北漕司志功堂
作者：楊萬里
朝代：宋

周郎昨贊元戎幕，夜眺秦川登劍閣。
函關不用一丸泥，談笑生風掃河洛。
君王尺一喚渠回，貯之鳳閣與鸞臺。
不贊元戎贊丞相，筆補造化裨鹽梅。
龍媒志在橫八極，天閑玉韉羈不得。
又揮白羽岸綸巾，却去武昌尋赤壁。
一覽亭前山月明，志功堂下大江橫。
前稱公瑾後元吉，君家世有千人英。
公瑾小喬在何許，元吉小蠻花解語。
看君一箭落胡星，如臯一笑傾人城。
金印如斗带萬釘，何人爲作燕然銘。
寄題周子中監丞萬象臺
作者：楊萬里
朝代：宋

昔從永和望青原，永和在地山在天。
今從青原望萬象，青原在下臺在上。
乘成先生學海龍，眼高四海空復空。
如登中天騖八極，下視積蘇同絳宮。
萬物一馬喻多少，漆園小家窮計校。
須彌芥子亦未妙，葱嶺老胡烏知道。
此詩解嘲仍索閙，舉似先生應絕倒。
寄題喻叔奇國博郎中園亭二十六詠·亦好亭
作者：楊萬里
朝代：宋

亦好園中亦好亭，兩重好處兩重貧。
客來莫道無供給，抹月批風當八珍。
寄題喻叔奇國博郎中園亭二十六詠·小山
作者：楊萬里
朝代：宋

湧岫跳峰尺許寬，坐看雲霧起巖間。
九疑荒遠巫陽嶮，未必真山勝假山。
寄題喻叔奇國博郎中園亭二十六詠·弄月亭
作者：楊萬里
朝代：宋

碧天如水水如天，月入湖中璧樣圜。
却被先生來弄碎，一團成百百成千。
寄題喻叔奇國博郎中園亭二十六詠·愛山堂
作者：楊萬里
朝代：宋

詩人性癖愛看山，曉坐堂中夕嬾還。
只對月山無限好，月山外面八雙鬟。
寄題喻叔奇國博郎中園亭二十六詠·方池
作者：楊萬里
朝代：宋

水精方局石橋仙，知是柯山幾代孫。
月借繁星作棋子，夜寒睹得一金盆。
寄題喻叔奇國博郎中園亭二十六詠·曲水
作者：楊萬里
朝代：宋

名園曲水費工夫，玉甃瓊磨滴水無。
誰把流觴借詩老，天生九曲一冰渠。
寄題喻叔奇國博郎中園亭二十六詠·月山
作者：楊萬里
朝代：宋

昔人只解笑移山，未信移山不作難。
一昨月山三里外，先生掇取近欄干。
寄題喻叔奇國博郎中園亭二十六詠·柳隄
作者：楊萬里
朝代：宋

柳下湖光浄一天，湖邊垂柳起三眠。
小蠻自倚腰支裊，照鏡梳頭曉月前。
寄題喻叔奇國博郎中園亭二十六詠·橫枝
作者：楊萬里
朝代：宋

冰爲仙骨水爲肌，意淡香幽祗自知。
青女素娥非耐冷，一生耐冷是橫枝。
寄題喻叔奇國博郎中園亭二十六詠·水樂
作者：楊萬里
朝代：宋

渠水來從林外泓，水知湖近各爭鳴。
何人月下携枯木，寫取穿雲落澗聲。
寄題喻叔奇國博郎中園亭二十六詠·水簾
作者：楊萬里
朝代：宋

秧疇水落荇渠尖，玉石當中碧一奩。
石面平鋪波面皺，千花織出水精簾。
寄題喻叔奇國博郎中園亭二十六詠·海棠塢
作者：楊萬里
朝代：宋

細雨初憐濕翠裳，新晴特地試紅粧。
無人會得東風意，春色都將付海棠。
寄題喻叔奇國博郎中園亭二十六詠·清淺池
作者：楊萬里
朝代：宋

橫枝直下是清池，花映清池水映枝。
知是君描和靖句，不知和靖寄君詩。
寄題喻叔奇國博郎中園亭二十六詠·磬湖
作者：楊萬里
朝代：宋

洞庭張樂起天風，玉磬吹來墮圃中。
却被仙人鎔作水，爲君到底寫秋空。
寄題喻叔奇國博郎中園亭二十六詠·竹巖
作者：楊萬里
朝代：宋

石友拳然萬仞姿，竹君嘯處一川漪。
更無二客隨巾屨，誰見先生覓句時。
寄題喻叔奇國博郎中園亭二十六詠·紫君林
作者：楊萬里
朝代：宋

青士從來一徑幽，碧衫翠袖佩蒼璆。
何年筆戰明光殿，奪得詩仙紫綺裘。
寄題喻叔奇國博郎中園亭二十六詠·花屏
作者：楊萬里
朝代：宋

錦障豪華笑騃童，松圖冷淡惱山翁。
玉山頹處誰扶著，花作屏風倚暖紅。
寄題喻叔奇國博郎中園亭二十六詠·花嶼
作者：楊萬里
朝代：宋

桃李無言照水光，玻瓈盆底洗新粧。
不須水上紅雲句，水上紅雲不解香。
寄題喻叔奇國博郎中園亭二十六詠·荼䕷洞
作者：楊萬里
朝代：宋

舊繞新縈綠萬蟠，架餘籬剩復垂欄。
先生醉帽堆香雪，知自荼䕷洞裏還。
寄題喻叔奇國博郎中園亭二十六詠·菊徑
作者：楊萬里
朝代：宋

身在京師夢在鄉，黄花又是一番黄。
平生不解淵明語，菊却猶存徑却荒。
寄題喻叔奇國博郎中園亭二十六詠·藥畦
作者：楊萬里
朝代：宋

雨餘想見藥苗肥，薯蕷堪羹杞可齏。
老賊何須投益智，先生只要買當歸。
寄題喻叔奇國博郎中園亭二十六詠·蘆葦林
作者：楊萬里
朝代：宋

春有兒孫夏有朋，月中寒影雨中聲。
臘晴銷盡一園雪，爲底林間雪不晴。
寄題喻叔奇國博郎中園亭二十六詠·野塘
作者：楊萬里
朝代：宋

雁下菰蒲報夕寒，鷺將荇藻作朝餐。
野塘只許野人到，不要金張許史看。
寄題喻叔奇國博郎中園亭二十六詠·野橋
作者：楊萬里
朝代：宋

亦好亭兼弄月亭，磬湖不許兩通行。
誰拋螮蝀湖光尾，便有先生拄杖聲。
寄題喻叔奇國博郎中園亭二十六詠·釣磯
作者：楊萬里
朝代：宋

烏龍灘下白雲堆，上有狂奴舊釣臺。
一夕被君偷取去，至今猶带漢莓苔。
寄題天台臨海縣白鶴廟西泉
作者：楊萬里
朝代：宋

東泉千年流不休，西泉千年秘不流。
臨海令君一念作，猿鳥未知泉已覺。
殿脚西頭蒼石根，向來元無泉眼痕。
一朝擘崖迸膏乳，却與東泉作賓主。
令君已昇金掌中，白鶴古祠煙雨濛。
父老思君難再得，登亭飲泉三歎息，祝君公臺壽千百。
寄題太和丞公沈君公館亭臺四詠·成蹊亭
作者：楊萬里
朝代：宋

紅雨未隨風，白雪忽滿枝。
祇今正月尾，政是斷腸時。
寄題太和丞公沈君公館亭臺四詠·特秀亭
作者：楊萬里
朝代：宋

秋月弄長江，平地點遠岫。
贊府詩句中，字字江山秀。
寄題太和丞公沈君公館亭臺四詠·真清亭
作者：楊萬里
朝代：宋

蒼髯秦大夫，瘦骨孤竹君。
主人似二子，二子似主人。
寄題太和丞公沈君公館亭臺四詠·讀書臺
作者：楊萬里
朝代：宋

庭散紙尾鶩，窗聚案頭螢。
無端循除水，也學夜誦聲。
寄題太和宰趙嘉言勤民二圖·其一
作者：楊萬里
朝代：宋

特借丹青寫二圖，二圖之意果何如。
請君細看□□□，是亦□求無逸書。
寄題太和宰趙嘉言勤民二圖·其二
作者：楊萬里
朝代：宋

□民勿視作□□，勉力耕桑貴及時。
上古□□猶畫像，老夫喜贈二篇詩。
寄題太和宰趙嘉言勤民二圖·題停罷坊場圖
作者：楊萬里
朝代：宋

半山辱國賣叢祠，鍾步諸坊卷酒旗。
村裏山農語音好，孔方兄已赦鵝兒。
寄題太和宰趙嘉言勤民二圖·題通濟渡船圖
作者：楊萬里
朝代：宋

歲歲桃花水到時，野航客子命如絲。
趙侯小試濟川手，雪浪翻天不濺伊。
寄題安福劉道協涌翠樓
作者：楊萬里
朝代：宋

讀書臺南山繞屋，恰如萬簪削青玉。
讀書臺北山更多，又似碧海躍萬波。
臺邊高人子劉子，架樓南北山圍裏。
醉中領客上上頭，忽驚平地翠浪浮。
一浪拋雲入天半，衆浪翻空濕銀漢。
砰轟打到欄干前，天跳地踔乾坤顛。
主賓拍手呼釣船，定眼看來還不然，只是南北幾點山。
寄題安福彭文昌春風樓二首·其一
作者：楊萬里
朝代：宋

沂水何人解問津，樓中蠹簡拂蛛塵。
杏花壇下朱絃瑟，十指風生別是春。
寄題安福彭文昌春風樓二首·其二
作者：楊萬里
朝代：宋

不到安成二十年，故人相憶兩依然。
彭家樓上春風裏，夢倚危欄俯百川。
寄題廬山楞伽寺三賢堂呈南康太守曾致虛
作者：楊萬里
朝代：宋

山房牙籤三萬軸，六丁下取歸羣玉。
空餘坡老枯木枝，雪骨霜筋插雲屋。
楞伽老僧懷兩賢，作堂要與祠千年。
只供清風薦明月，不用秋菊兼寒泉。
江西社裏曾常伯，李家玉潤蘇家客。
併遣巫陽招取來，分坐廬山泉上石。
寄題張仲寅甘老堂
作者：楊萬里
朝代：宋

屏山十論抉聖心，甘老十論刮古今。
古今刮得都見髓，持獻玉工逢刖趾。
玉皇左相華陽封，上與阿旦雙周公。
薦渠金門可登仕，金門送渠外臺試。
渠儂掉頭不肯行，有雪可釣月可耕。
恩山紫蕨椽來大，恩江白魚船樣箇。
綠蓑青篛霞上卧，不知畢逋明眎東西過。
寄題張商弼葵堂堂下元不種葵花但取面勢向陽二首·其一
作者：楊萬里
朝代：宋

行盡葵堂西復東，葵花元自不曾逢。
客來問訊名堂意，雪裏芭蕉笑殺儂。
寄題張商弼葵堂堂下元不種葵花但取面勢向陽二首·其二
作者：楊萬里
朝代：宋

主人未肯便山林，賞月吟風酒更琴。
每一登堂一揩眼，誰知半點向陽心。
寄題張欽夫春風樓
作者：楊萬里
朝代：宋

樂齋先生子張子，獨立春風望洙泗。
四海無人萬古空，詠歌一聲滿天地。
不應東閣勝東山，浮雲於渠了不關。
只餘平生醫國手，未忍旁觀縮袖間。
樓中古書積至斗，樓外春江綠如酒。
權門得似聖門寒，萬波橫流獨回首。
向來沂上瑟聲希，由求相顧只心知。
至今留取一轉語，不知何詠亦何歸。
寄題張縣尉敬之南昌官寺重新子真祠堂
作者：楊萬里
朝代：宋

梅郎絳節朝玉臺，朝游五城暮九垓。
遺民香火答遺愛，何年祠屋荒蒼苔。
劍津詩客子張子，住持仙壇判山水。
上書台斗大居士，作緣水漕皇華使。
二臺併檄孔家兄，經始新祠不日成。
西山南浦作賀賓，野梅官柳俱驩聲。
寄題彭澤王尉名自適廨舍二境·潜玉洞
作者：楊萬里
朝代：宋

人道書巖好，誰知石洞奇。
外纔一徑盡，中忽萬峰欹。
竅石天成屋，泓泉鬼斸池。
弘中遠孫子，宴喜又添詩。
寄題彭澤王尉名自適廨舍二境·讀書巖
作者：楊萬里
朝代：宋

不遇黄山谷，那傳石橘林。
巖欺小孤頂，影落大江心。
試聽秋蟲語，如聞夜誦音。
梅仙癖嗜古，此外更幽尋。
寄題更好軒二首·其一
作者：楊萬里
朝代：宋

經丘尋壑恰忙時，更有工夫到得詩。
政用此時索詩債，素兄青士若爲癡。
寄題更好軒二首·其二
作者：楊萬里
朝代：宋

無梅有竹竹無朋，有竹無梅梅獨醒。
雪裏霜中兩清絕，梅花白白竹青青。
寄題曾子與競秀亭
作者：楊萬里
朝代：宋

老夫上下蓼花灘，每過君家輒繫船。
尊酒燈前山入座，孤鴻月底水連天。
暄凉書問二千里，場屋聲名三十年。
競秀主人文似豹，不應霧隠萬峰邊。
寄題朱元晦武夷精舍十二詠·仁智堂
作者：楊萬里
朝代：宋

學子可憐生，遠來參老子。
仁智若爲談，指似秋山水。
寄題朱元晦武夷精舍十二詠·寒栖館
作者：楊萬里
朝代：宋

鍊玉雲粘杵，朝真露濕衣。
一聲半夜鶴，月裏羽人歸。
寄題朱元晦武夷精舍十二詠·晚對亭
作者：楊萬里
朝代：宋

大隠翠屏孤，何許最正面。
日落未落時，亭上來相見。
寄題朱元晦武夷精舍十二詠·止宿寮
作者：楊萬里
朝代：宋

一老說談話，諸君未要眠。
開窗放山月，把酒奏溪泉。
寄題朱元晦武夷精舍十二詠·漁艇
作者：楊萬里
朝代：宋

精舍何曾遠，祗在九曲北。
漁艇若不來，弱水萬里隔。
寄題朱元晦武夷精舍十二詠·石門塢
作者：楊萬里
朝代：宋

亂石堆成玉，雙峰便是門。
莫將塵底脚，踏涴塢中雲。
寄題朱元晦武夷精舍十二詠·精舍
作者：楊萬里
朝代：宋

憶我南溪北，千巖萬壑亭。
妬渠紫陽叟，詫殺一峰青。
寄題朱元晦武夷精舍十二詠·茶竈
作者：楊萬里
朝代：宋

茶竈本笠澤，飛來摘茶國。
墮在武夷山，溪心化爲石。
寄題朱元晦武夷精舍十二詠·觀善齋
作者：楊萬里
朝代：宋

觀棋不作秋，觀斲不作石。
要知麗澤功，祇箇是消息。
寄題朱元晦武夷精舍十二詠·釣磯
作者：楊萬里
朝代：宋

月夜乘醉來，垂竿曲溪曲。
水清無寸鱗，釣得半輪玉。
寄題朱元晦武夷精舍十二詠·鐵笛亭
作者：楊萬里
朝代：宋

誰將點漆金，鑄作孤竹笛。
林外吹一聲，震落千峰石。
寄題朱元晦武夷精舍十二詠·隠求堂
作者：楊萬里
朝代：宋

夢裏長逢孟，羹中亦見顔。
癡兒入吾室，真作采薇看。
寄題朱景元直節軒二首·其一
作者：楊萬里
朝代：宋

見說幽居似渭川，一川脩竹雪霜寒。
如何翦得蒼蒼玉，乞與誠齋作釣竿。
寄題朱景元直節軒二首·其二
作者：楊萬里
朝代：宋

月到梢頭十倍明，風來葉底百分清。
儘言直節無人會，歲晚君看太瘦生。
寄題李俊臣南樓
作者：楊萬里
朝代：宋

庾家南樓天下無，李家南樓何似渠。
玉篸碧山羅带水，眼界風煙且千里。
何須橫陳鸚鵡洲，月挂欄干西角頭。
謫仙子孫五鳳手，安得長江化作一杯酒。
寄題李與賢似剡庵
作者：楊萬里
朝代：宋

四明狂客一茅屋，敕賜剡川纔一曲。
安福詩人李與賢，大書似剡山扉前。
我曾著脚勾踐國，奉詔昭陵省松柏。
是時八月欲半頭，鏡湖不是人間秋。
稽山影落水精闕，荷花露滴波中月。
季真茅屋荒蒼苔，古木哀猿啼禹穴。
今君結屋阿那邊，疋似剡川若箇言。
我到剡川君未到，似和不似然不然。
君不見興公舊草天台賦，元不曾識天台路。
一俛仰間已再升，何用瘦藤與芒屨。
寄題永新昊天觀賀知宮方外軒
作者：楊萬里
朝代：宋

君家祕監唐詩客，飲中八仙渠第一。
君家水部晉仙真，曾拜東封玉路塵。
祗今孫子方外士，羽衣霞佩雲爲袂。
月下緱山吹鳳笙，霧裏華陽割龍耳。
何當踞龜食蛤蜊，大嚼碧藕嬉瑶池。
若見君家兩仙伯，爲儂寄聲好將息。
寄題王亞夫檢正不啻足齋
作者：楊萬里
朝代：宋

既得隴，復望蜀，未求寶劍先求玉。
秦相後車一千轂，唐相胡椒八百斛。
黄金肘印駕黄鵠，身前佞佛身後福。
九潦瀉入無底谷，匹似人心猶易足。
九州四海王同年，三江五湖春水船。
便應犯斗入月邊，餘事猶堪濟巨川。
天風吹來墮人寰，水精宮裏作詩仙。
寄牋排雲叫穹昊，願賜江湖散人號。
玉皇留渠作豐年，早晚喚歸香案前。
詩仙掉頭不肯住，田園將蕪夢歸去。
括蒼山勝道場山，向來結茅非霧間。
齋房恰則斗來大，中藏世界三千箇。
門前蠻觸戰方酣，鼻息如雷政高卧。
寄題王國華環秀樓二首·其一
作者：楊萬里
朝代：宋

近山遠岫不知重，暖翠晴嵐只滿空。
珍重主人將好手，盡驅秀色入樓中。
寄題王國華環秀樓二首·其二
作者：楊萬里
朝代：宋

平地看山山絕低，上樓山色逐層奇。
不知山與樓爭長，爲復樓隨山却移。
寄題王棶德脩知縣成都新居
作者：楊萬里
朝代：宋

子美百花潭北莊，君今占作詠歸堂。
山分劍閣雲根瘦，江送蓬婆雪汁香。
漱石枕流紅錦浪，浮家泛宅白鷗行。
何人夜誦相如賦，給札蘭臺看堵牆。
寄題石湖先生范至能參政石湖精舍二首·其一
作者：楊萬里
朝代：宋

萬頃平湖石琢成，尚存越壘對吳城。
如何豪傑干戈地，却入先生杖屨聲。
古往今來真一夢，湖光月色自雙清。
東風不解談興廢，只有年年春草生。
寄題石湖先生范至能參政石湖精舍二首·其二
作者：楊萬里
朝代：宋

不關白眼視青雲，四海如今幾若人。
渭水傅巖看後代，東坡太白即前身。
整齊宇宙徐揮手，點綴湖山別是春。
解遣雙魚傳七字，遥知掉脫小烏巾。
寄題福帥張子儀尚書禊遊堂
作者：楊萬里
朝代：宋

祖孫接武禊堂前，風物重新六十年。
無恙鈞衡舊棠蔭，有光台斗繼蒲鞭。
手提西郭三山月，下照南湖萬頃天。
不要外人來作記，當家自有筆如椽。
寄題程元成給事山居三詠·攬有亭
作者：楊萬里
朝代：宋

葵心一岫卓南涯，秀野諸峰走北來。
中起新亭雙奄有，盡驅景物四邊回。
木居士作煨塵歎，孤竹君真梁棟材。
知有此亭無此樣，併煩與可灑松煤。
寄題程元成給事山居三詠·秀野堂
作者：楊萬里
朝代：宋

梅竹來禽带月栽，牡丹菡萏照江開。
新安見底正如此，舊雨故人從不來。
秀色野香供雪飲，名章俊語用雲裁。
無論獨樂兼同樂，盞面春風翠作堆。
寄題程元成給事山居三詠·葵心堂
作者：楊萬里
朝代：宋

人笑戎葵定自癡，不愁曦景蚤兼遲。
便令隔霧光難到，也則傾心苦爲誰。
衛足平生非我志，向陽一點只天知。
話頭試問伯休父，休父丹衷便是葵。
寄題臨武知縣李子西公廨君子亭
作者：楊萬里
朝代：宋

王家喚竹作此君，周家喚蓮作君子。
泥中懷玉避俗塵，水上開花超大地。
紅裳翠蓋在眼中，欲往從之隔秋水。
牡丹貴人非吾徒，籬菊隠士堪鄰居。
李侯岸巾對芙蕖，不寄新詩來起予。
寄題舒州宿松知縣戴在伯重新紫霄亭
作者：楊萬里
朝代：宋

高高亭聳紫霄端，借榻高眠廛市間。
輪奐重新無俗□，何如來此伴雲閑。
寄題舒州宿松知縣戴在伯重新紫霄亭二首·其一
作者：楊萬里
朝代：宋

一代名臣張右丞，玉山頭作紫霄亭。
如今再得戴安道，拈出舊時山色青。
寄題舒州宿松知縣戴在伯重新紫霄亭二首·其二
作者：楊萬里
朝代：宋

萬里長江一線橫，好風時送晚潮聲。
江州司馬叫不醒，叫得廬山分一觥。
寄題荆南撫幹胡仲方公廨信美樓·其一
作者：楊萬里
朝代：宋

大資孫子大參甥，磊磈胸中萬卷橫。
樓上已堆千古恨，晚潮更作斷腸聲。
寄題荆南撫幹胡仲方公廨信美樓·其二
作者：楊萬里
朝代：宋

古有仲宣今仲方，二樓分貯一秋江。
散愁幸有杯中月，莫下南窗下北窗。
寄題萬元享舍人園亭七景·也賢
作者：楊萬里
朝代：宋

架亭元用木，一夕化爲竹。
醉眼碧成朱，若箇是蒼玉。
寄題萬元享舍人園亭七景·倚苕
作者：楊萬里
朝代：宋

何處苕溪好，請君來倚樓。
西山也驩喜，奔走入簾鈎。
寄題萬元享舍人園亭七景·意山
作者：楊萬里
朝代：宋

不識弁山面，相逢笠澤詩。
祇應晚雲散，玉立對門時。
寄題萬元享舍人園亭七景·溪雲
作者：楊萬里
朝代：宋

閣前三面山，閣下一溪水。
雲出戲作霖，却歸宿簷裏。
寄題萬元享舍人園亭七景·綿隠堂
作者：楊萬里
朝代：宋

試問隠綿上，何如隠東山。
出處兩無閡，世間出世間。
寄題萬元享舍人園亭七景·蒲魚港
作者：楊萬里
朝代：宋

蒲牙長幾何，已足庇玉尺。
只恐如主人，潜逃逃不得。
寄題萬元享舍人園亭七景·閑世界
作者：楊萬里
朝代：宋

要尋閑世界，不在世界外。
明月與清風，何朝不相對。
寄題萬安縣劉元襲橫秀閣
作者：楊萬里
朝代：宋

玉簪成陣雪成堆，秀氣橫空撥不開。
楚岫蒼寒五雲外，贛江白寫九天來。
煙銷日出皆詩句，月色波聲喚夢回。
早晚携家過高閣，寄詩聊當一枝梅。
寄題萬安蕭和卿雲岡書院
作者：楊萬里
朝代：宋

君不見南軒先生以道鳴，嶽麓書院陶諸生。
君不見晦庵先生妙經學，廬山書院榜白鹿。
吾鄉蕭君八葉孫，雲岡築齋高入雲。
芝蘭玉樹爭績文，江湖鵠袍爭駿奔。
願師朱張兩先生，駟馬高蓋塞里門。
寄題蕭國賢佚我堂
作者：楊萬里
朝代：宋

軟紅塵裏幾時休，重碧杯中且拍浮。
坐看癡兒夸絕足，可憐到老不回頭。
幅巾藜杖聊三徑，明月清風自一丘。
我亦年來厭奔走，夢騎野鶴訪沙鷗。
寄題蕭民望扶疎堂二首·其一
作者：楊萬里
朝代：宋

不栽繁杏試晴紅，不種垂楊拂暖茸。
堂下生涯無一物，月中脩竹雪中松。
寄題蕭民望扶疎堂二首·其二
作者：楊萬里
朝代：宋

株松箇竹已奇奇，那更扶疎蔭碧漪。
喚醒淵明千載夢，政緣瀘水一篇詩。
寄題蕭民望齊雲樓
作者：楊萬里
朝代：宋

下泳山尖碧雲起，添得奇峰三四觜。
老人登樓來看雲，下瞰雲端在平地。
急呼雲師令執鞭，我欲乘此追群仙。
蓬萊閬風徧遊覽，歸來落月滿晴川。
寄題蕭邦懷步芳園
作者：楊萬里
朝代：宋

群鶑亂飛春晝長，極目千里春草香。
幽人自煮蟹眼湯，茶甌影裏見山光。
欣然藥囿聊步屧，戲隨蜜蜂與蝴蝶。
楊花糝逕白於雪，桃花夾逕紅於襭。
寄題袁機仲侍郎殿撰建溪北山四景·冰壺閣
作者：楊萬里
朝代：宋

竹國風世界，梅兄雪友朋。
地清無可比，且道玉壺冰。
寄題袁機仲侍郎殿撰建溪北山四景·妙浄庵
作者：楊萬里
朝代：宋

韓子不肯佛，饒操苦出家。
何如妙浄老，紫橐碧蓮花。
寄題袁機仲侍郎殿撰建溪北山四景·抗雲亭
作者：楊萬里
朝代：宋

脚底一朶雲，乘之繞空碧。
前身王子喬，今代李太白。
寄題袁機仲侍郎殿撰建溪北山四景·玉虹橋
作者：楊萬里
朝代：宋

銀河月外來，玉虹天上落。
騎虹弄銀河，人間無箇樂。
寄題西昌彭孝求求志堂
作者：楊萬里
朝代：宋

西江山水何處好，觀山夜泉快閣風。
山奇水秀産瓌寶，彭氏四傑隠此中。
斗間異氣如白虹，少微芒寒摇太空。
占言非劍亦非玉，長松下有幽人屋。
似聞鳴騶入空谷，籬邊老却陶潛菊。
寄題趙漕祕閣東山堂
作者：楊萬里
朝代：宋

阿旦東山著乾坤，十雨世界三登村。
阿安東山著一身，白雲保社明月鄰。
此山祗合館此客，千載阿誰敢爭席。
趙侯玉立隆準孫，洗空凡馬追古人。
千山萬水略行徧，一錐卓住東洋岸。
東洋山麓東復東，築堂折簡招兩公。
倒提北斗酌銀漢，靈山作樽江作鍾。
浩歌小袖經綸手，笑與兩公舉天酒。
東山今屬趙家莊，敬請兩公遷別鄉。
寄題邵武張漢傑運幹萬卷樓
作者：楊萬里
朝代：宋

書生都將命乞書，願身化作蠹書魚。
蠹魚生得針來大，日啖銀鈎三萬箇。
書生一腹無十圍，經炊史酌不曾饑。
君家一編本黄石，積書至今與山齊。
玉川搜腸纔一半，鄴侯插架端無羨。
如何萬卷樓上人，却去黄鶴樓前作賓贊。
寄題郭漢卿琴堂
作者：楊萬里
朝代：宋

著眼飛鴻外，欹巾韻磬邊。
半忘今古操，豈校有無絃。
自適何須妙，能聽也則賢。
如何劃然裏，猶露祖生鞭。
寄題鄒公橋
作者：楊萬里
朝代：宋

吾儕一事辦不曾，鄒公一橋了此生。
省齋先生三大字，此橋便有千載意。
今年天亦與護持，桃花春水不多肥。
濟川題柱吾無夢，夢借新橋作釣磯。
寄題鄒有常愛蓮亭
作者：楊萬里
朝代：宋

道鄉先生有族子，卜築富川弄江水。
更穿兩沼磨碧銅，分種芙蕖了秋事。
一沼花白一沼紅，新亭恰當紅白中。
此花不與千花同，吹香別是濂溪風。
寄題鄒虞卿覿仙閣
作者：楊萬里
朝代：宋

仙山去天纔一握，與山相高鄒氏閣。
月波吹面寒欲冰，斗柄掛簷危不落。
葉縣雙鳬那復飛，緱山一鶴何時歸。
王仙肯來閣上否，共絲麟脯傾天酒。
寄題開州史君陳師宋柴扉
作者：楊萬里
朝代：宋

屋是茅一把，門是柴一束。
是間著宇宙，太倉半粒粟。
吾聞陳家扉，樣似陶家屋。
孤松不須雙，五柳何用六。
竹籬東復東，添種數叢菊。
剩肯蚤歸來，盈尊酒初綠。
寄題龍泉李宗儒師儒槐陰書院
作者：楊萬里
朝代：宋

龍泉二李繼謫仙，朝議朝散相後先。
鳳雛二妙繼乃祖，宗儒師儒賢弟昆。
手種兔目今幾年，日茹葉淘呻斷編。
陰似王家三樹綠，異時官職追前躅。
花作唐人八月黄，來歲能書催趣裝。
寄題龍泉項聖與盧溪書院
作者：楊萬里
朝代：宋

三顧先生得麟筆，付囑遺經誰第一。
獨將麟髓飯澹翁，項家阿英亦其乙。
澹翁孤忠貫兩儀，阿英卓行徹九扉。
旌門一日插天半，却把此筆傳阿宜。
阿宜阿囝續弓冶，盧溪書院聲無價。
不論當家與外人，不日天池看渾化。
寄餞湖廣總領張子儀少卿赴召
作者：楊萬里
朝代：宋

君不見紹興初載毗陵公，亂後身作夾日龍。
功存社稷報不盡，祇遣千載高清風。
當家衣鉢付誰子，蘭砌孫枝渾是似。
哦詩五字如淵明，讀書萬卷如子美。
士飽木牛今幾年，月昇金掌歸九天。
胡不令舍人咄咄趣行李，早上星辰聽珠履。
寄馬會叔
作者：楊萬里
朝代：宋

影轉郎官宿，春隨刺史天。
相從忽相別，同舍況同年。
我愛吳兒說，兄如邵父然。
賜金真浪費，喚取從甘泉。
富陽曉望
作者：楊萬里
朝代：宋

江氛海霧暗前村，四望秋空一白雲。
忽有數峰雲上出，好山何故總無根。
富陽登舟待潮回文
作者：楊萬里
朝代：宋

山接江清江接天，老人漁釣下前灘。
寒潮晚到風無定，船泊小灣春日殘。
寒夜不寐
作者：楊萬里
朝代：宋

雪入迎春鬢，茶醒學古胸。
夢回霜滿屋，吟到月斜鐘。
寒燈
作者：楊萬里
朝代：宋

老穉都眠我獨醒，寒燈半點伴三更。
雙花忽作蜻蜓眼，孤焰仍懸玉膽瓶。
寒雀
作者：楊萬里
朝代：宋

百千寒雀下空庭，小集梅梢話晚晴。
特地作團喧殺我，忽然驚散寂無聲。
寒雞
作者：楊萬里
朝代：宋

寒雞睡著不知晨，多謝鐘聲喚起人。
明曉莫教鐘睡著，被它雞笑不須嗔。
寒食上冢
作者：楊萬里
朝代：宋

逕直夫何細，橋危可免扶。
遠山楓外淡，破屋麥邊孤。
宿草春風又，新阡去歲無。
梨花自寒食，時節只愁予。
寒食前一日行部過牛首山七首·其一
作者：楊萬里
朝代：宋

嶺花袍紫不知名，澗草茸青取次生。
便是常州草蟲本，只無蚱蜢與蜻蜓。
寒食前一日行部過牛首山七首·其七
作者：楊萬里
朝代：宋

一春今歲兩中和，信道韶華定較多。
二月半頭花已盡，脫空日月退還他。
寒食前一日行部過牛首山七首·其三
作者：楊萬里
朝代：宋

綿山恨骨已寒灰，儘禁厨煙肯更回。
老病不禁餿食冷，杏花餳粥湯將來。
寒食前一日行部過牛首山七首·其二
作者：楊萬里
朝代：宋

頭上高垂碧玉盆，誰將漂絮尚殘痕。
青天幸自秋江樣，須惹三絲兩縷雲。
寒食前一日行部過牛首山七首·其五
作者：楊萬里
朝代：宋

單車一節又行春，敢爲觀風惜病身。
只是擔頭無櫑子，枉教喚作踏青人。
寒食前一日行部過牛首山七首·其六
作者：楊萬里
朝代：宋

擣藍作雨兩宵傾，生怕難乾急放晴。
一路東皇新曬染，桑黄麥綠小楓青。
寒食前一日行部過牛首山七首·其四
作者：楊萬里
朝代：宋

出了長干過了橋，紙錢風裏樹蕭騷。
若無六代英雄骨，牛首諸山肯爾高。
寒食前三日行脚遇雨
作者：楊萬里
朝代：宋

信脚那知遠，雖勞亦快哉。
如何寒食近，無數野花開。
碧草望中去，黑雲頭上來。
吾行吾自返，雨子不須催。
寒食對酒
作者：楊萬里
朝代：宋

荔支園園花，寒食日日雨。
先生老多病，頗已疎綠醑。
兒童喜時節，笑語治樽俎。
南烹俱前陳，北果亦草具。
蝤蛑方絕甘，笋蕨未作苦。
先生欲獨醒，兒意難多拒。
初心且一杯，三杯亦漫許。
醒時本强飲，醉後忽快舉。
一杯至三杯，一二三四五。
偶然問兒輩，卒爵是何處。
兒言翁但醉，已忘酒巡數。
寒食日晨炊姜家林初程之次日也
作者：楊萬里
朝代：宋

百五佳辰匹似無，合教追節却離居。
萬家寒食初歸燕，一老春衫政蹇馿。
耄柳已僧何再髮，孺槐纔爪可遲蔬。
兒書早問歸程日，不用嗔渠只笑渠。
寒食相將諸子遊翟園得十詩·其一
作者：楊萬里
朝代：宋

雨罷饒晴色，松陰轉午時。
堆成李花雪，開遍海棠枝。
旋酌新篘酒，留題細字詩。
不來真是枉，欲去更云遲。
寒食相將諸子遊翟園得十詩·其一〇
作者：楊萬里
朝代：宋

荆溪老守底風流，哦就千詩一笑休。
天欲做春無去處，只堆濃綠柳梢頭。
寒食相將諸子遊翟園得十詩·其七
作者：楊萬里
朝代：宋

三月風光一歲無，杏花欲過李花初。
柳絲自爲春風舞，竹尾如何也學渠。
寒食相將諸子遊翟園得十詩·其三
作者：楊萬里
朝代：宋

柳條老去尚青鮮，下有清渠遶野田。
波面落花相趁走，避風爭泊岸傍邊。
寒食相將諸子遊翟園得十詩·其九
作者：楊萬里
朝代：宋

花木從渠取次栽，青山那肯入城隈。
翟公不有驅山手，城裏松林底處來。
寒食相將諸子遊翟園得十詩·其二
作者：楊萬里
朝代：宋

鹿葱舊種菊新栽，幽徑深行忘却回。
忽有野香尋不得，蘭於石背一花開。
寒食相將諸子遊翟園得十詩·其五
作者：楊萬里
朝代：宋

小小茅亭短短窗，海棠圍裏柳中央。
乍晴萱草渾無力，落盡梅花尚有香。
寒食相將諸子遊翟園得十詩·其八
作者：楊萬里
朝代：宋

驅使花枝苦未休，平章詩句政冥搜。
無端一竇西窗日，不遣吾人略小留。
寒食相將諸子遊翟園得十詩·其六
作者：楊萬里
朝代：宋

兒曹健走儘從渠，老脚微酸半要扶。
未委前頭花好否，且令蜂蝶作前驅。
寒食相將諸子遊翟園得十詩·其四
作者：楊萬里
朝代：宋

儘忙也到翟園休，只見春光不見愁。
屈折海棠團更密，日光下照繡燈毬。
寒食雨中同舍約游天竺得十六絕句呈陸務觀·其一
作者：楊萬里
朝代：宋

游山不合作前期，便被山靈聖得知。
只等五更傾一雨，三更猶是月明時。
寒食雨中同舍約游天竺得十六絕句呈陸務觀·其一〇
作者：楊萬里
朝代：宋

忽見金絲嫋綺疏，又驚寒食到來初。
不知折盡西湖柳，插遍長安萬戶無。
寒食雨中同舍約游天竺得十六絕句呈陸務觀·其一一
作者：楊萬里
朝代：宋

禪房寂寂水潺潺，澗草巖花點綴間。
忽有仙禽發奇響，頻伽來自補陀山。
寒食雨中同舍約游天竺得十六絕句呈陸務觀·其一三
作者：楊萬里
朝代：宋

戶戶游春不放春，只愁春去不愁貧。
今朝道是游人少，處處園亭處處人。
寒食雨中同舍約游天竺得十六絕句呈陸務觀·其一二
作者：楊萬里
朝代：宋

雨裏匆匆怨出郊，晴時不出却誰教。
西湖北畔名園裏，無數桃花只見梢。
寒食雨中同舍約游天竺得十六絕句呈陸務觀·其一五
作者：楊萬里
朝代：宋

萬頃湖光一片春，何須割破損天真。
却將葑草分疆界，葑外垂楊屬別人。
寒食雨中同舍約游天竺得十六絕句呈陸務觀·其一六
作者：楊萬里
朝代：宋

轎頂花枝儘閙裝，游人未暮已心忙。
無端更被千株柳，展取蘇堤分外長。
寒食雨中同舍約游天竺得十六絕句呈陸務觀·其一四
作者：楊萬里
朝代：宋

若道尋春被雨催，如何隨處兩三杯。
晚晴曉雨如翻手，有底虧儂不好來。
寒食雨中同舍約游天竺得十六絕句呈陸務觀·其七
作者：楊萬里
朝代：宋

三峰小石一方池，下有機泉仰面飛。
坐看跳珠復拋玉，忽然一噴與簷齊。
寒食雨中同舍約游天竺得十六絕句呈陸務觀·其三
作者：楊萬里
朝代：宋

住山何敢望他僧，只是游山也不曾。
可惜一條杉檜路，都將濕了不教行。
寒食雨中同舍約游天竺得十六絕句呈陸務觀·其九
作者：楊萬里
朝代：宋

城裏哦詩枉斷髭，山中物物是詩題。
欲將數句了天竺，天竺前頭更有詩。
寒食雨中同舍約游天竺得十六絕句呈陸務觀·其二
作者：楊萬里
朝代：宋

筍輿衝雨復衝泥，一徑深深只覺遲。
孤塔忽從雲外出，寺門漸近報儂知。
寒食雨中同舍約游天竺得十六絕句呈陸務觀·其五
作者：楊萬里
朝代：宋

小溪曲曲亂山中，嫩水濺濺一線通。
兩岸桃花總無力，斜紅相倚卧春風。
寒食雨中同舍約游天竺得十六絕句呈陸務觀·其八
作者：楊萬里
朝代：宋

清遠溪中小閘頭，遮欄溪水不教流。
山僧爲我放一板，濺雪奔雷怒未休。
寒食雨中同舍約游天竺得十六絕句呈陸務觀·其六
作者：楊萬里
朝代：宋

老檜如幢翠接連，山茶作塔綠縈纏。
山僧相識渾相忘，不到山中十五年。
寒食雨中同舍約游天竺得十六絕句呈陸務觀·其四
作者：楊萬里
朝代：宋

破雨游山也莫嫌，却緣山色雨中添。
人家屋裏生松樹，穿出茅簷却覆簷。
寒食雨作
作者：楊萬里
朝代：宋

雙燕衝簾報禁煙，喚驚晝夢聳詩肩。
晚寒政與花爲地，曉雨能令水作天。
桃李海棠聊病眼，清明寒食又來年。
老來不辦琱新句，報答風光且一篇。
寓仙林寺待班戲題
作者：楊萬里
朝代：宋

聽盡鐘魚半月聲，浪傳移住竟何曾。
莫教少欠叢林債，更作今宵旦過僧。
寓倅廳寒夜不寐
作者：楊萬里
朝代：宋

不堪斜雨打虛窗，只願晴陽送曉光。
自是老人眠不著，近來春夜幾曾長。
樓頭吹動梅花曲，夢裏猶疑燕寢香。
道是官居如客舍，等閑一宿兩年强。
將睡四首·其一
作者：楊萬里
朝代：宋

老夫豈不眠，只是眠未得。
若到睡思來，華胥是誰國。
將睡四首·其三
作者：楊萬里
朝代：宋

已被詩爲祟，更添茶作魔。
端能去二者，一武到無何。
將睡四首·其二
作者：楊萬里
朝代：宋

一更打二點，夜夜此時睡。
今夜當此時，不睡緣底事。
將睡四首·其四
作者：楊萬里
朝代：宋

睡去非不願，熱來無奈何。
蒙渠致西爽，爲汝守南柯。
將至地黄灘
作者：楊萬里
朝代：宋

未到地黄灘，十里先聞聲。
檣竿已震掉，未敢與渠爭。
舟人各整篙，有如大敵臨。
搴篷試一望，濺雪紛淙琤。
乃是水磑港，爲灘作先鳴。
真灘定若何，老夫虛作驚。
將至建昌
作者：楊萬里
朝代：宋

梅雨芹泥路不佳，悶來小歇野人家。
綠萍池沼垂楊裏，初見芙蕖第一花。
將至永豐縣
作者：楊萬里
朝代：宋

清和天氣半陰晴，下轎携筇取次行。
不奈永豐山色好，雲窺霧看未分明。
將至萍鄉欲宿爲重客據館乃出西郊
作者：楊萬里
朝代：宋

哦詩渾忘路高低，忽怪松梢與路齊。
準擬醉眠萍實驛，驛西西去更山西。
將至醴陵
作者：楊萬里
朝代：宋

行盡崎嶇峽，初逢熨帖坡。
寒從平野有，雨傍遠山多。
也自長沙近，其如此路何。
披文渾不惡，凍手奈頻呵。
將赴高安出吉水報謁縣官歸塗宿五峰寺二首·其一
作者：楊萬里
朝代：宋

風暄雨暖日和柔，道是穠春不道秋。
楚楚江楓新結束，柿紅衫子錦纏頭。
將赴高安出吉水報謁縣官歸塗宿五峰寺二首·其二
作者：楊萬里
朝代：宋

野寺重來記昨遊，一彈指頃幾經秋。
五峰絕頂雙松樹，相識兒時到白頭。
將近許市望見虎丘
作者：楊萬里
朝代：宋

許市人家遠樹前，虎丘山色夕陽邊。
石橋分水入別港，茅屋垂楊仍釣船。
小孤山
作者：楊萬里
朝代：宋

大姑老已醜，小姑少而秀。
婷婷獨立水精宮，羅襪生塵飄翠袖。
彭郎坦腹方醉眠，小姑起舞春風前。
古來同室無雙美，天壤乃有彭郎子。
小憩二龍爭珠蓋兩長嶺夾一圜峰故名自此出官路入山路云
作者：楊萬里
朝代：宋

田路直復縈，肩輿斜還正。
如何晴三日，猶自滑一徑。
缺岸有危踐，方軫無穩興。
不跌先獨驚，稍坦深自慶。
肯信坐者安，不及行者病。
昨來九軌塗，可思不可更。
忽逢兩蒼虬，爭此一照乘。
頗欲問故老，雙爭誰孤勝。
水聲亂人語，一辭無真聽。
輕風泛秧疇，衆綠久未定。
崎嶇從此始，辛苦何時竟。
小憩土坊鎮新店進退格
作者：楊萬里
朝代：宋

下轎逢新店，排門得小軒。
中間一棐几，相對兩蒲團。
椽竹青留節，簷茅白带根。
明窗有遺恨，接處紙痕班。
小憩揭家岡諦觀桐陰
作者：楊萬里
朝代：宋

仰看陽光只見空，不如影裏看梧桐。
莫言日脚無行跡，偷轉零分破寸中。
小憩栟楮
作者：楊萬里
朝代：宋

笋輿放下倦騰騰，睡倚胡床撼不應。
櫸柳細花吹面落，誤揮團扇撲飛蠅。
小桃
作者：楊萬里
朝代：宋

小桃著子可憐渠，疎處全疎無處無。
併綴一梢三十顆，縋枝欲折沒人扶。
小樓晚眺雲日
作者：楊萬里
朝代：宋

小樓掛上綠窗櫺，落日孤雲萬態生。
碧玉峰巒白銀緣，峰巒暗處緣偏明。
小池
作者：楊萬里
朝代：宋

泉眼無聲惜細流，樹陰照水愛晴柔。
小荷纔露尖尖角，早有蜻蜓立上頭。
小池荷葉雨聲
作者：楊萬里
朝代：宋

午夢西湖泛煙水，畫船撐入荷花底。
雨聲一陣打疎篷，驚開睡眼初䰒鬆。
乃是池荷跳急雨，散了真珠又還聚。
幸然聚作水銀泓，瀉入清波無覓處。
小泊新豐市
作者：楊萬里
朝代：宋

也知小倦泊樓船，何苦爭先柳岸邊。
須把碧篙摇綠浄，舟人不惜水中天。
小泊梅堰登明孝寺
作者：楊萬里
朝代：宋

泊船梅堰日微昇，一逕深深喚我登。
隨分垂楊兼老檜，備員野寺更殘僧。
小泊英洲二首·其一
作者：楊萬里
朝代：宋

人人藤葉嚼檳榔，戶戶茅簷覆土床。
只有春風不寒乞，隔溪吹度柚花香。
小泊英洲二首·其二
作者：楊萬里
朝代：宋

數家草草劣無多，跕水飛鳶也不過。
道是荒城斗來大，向來此地著東坡。